text:
༢༠༡༩ལོའི་ཟླ་༤་པའི་ཚེས་༢་ཉིན། རྡ་སར་དཔལ་ལྡན་དཔལ་འབྱོར་བཀའ་བློན་མཆོག་གིས་བོད་པའི་གསར་གཏོད་ (Tibet Innovations)་ནས་རྒྱ་གར་ནང་དུ་ཡོད་པའི་བོད་མིའི་གཞིས་ཆགས་སྲ་བརྟན་ཡོང་ཆེད་དང་གཞོན་སྐྱེས་ཚོར་ལས་ཀའི་གོ་སྐབས་བསྐྲུན་ཆེད་དུ་བོད་མི་ཚོང་གཉེར་དང་ལས་འཆར་ཡག་པོ་ཡོད་མཁན་ལ་ཧིན་སྒོར་ས་ཡ་༡༠་མ་དངུལ་རོགས་རམ་གནང་རྒྱུ་ཡིན་པར་བསྒྲགས་སོང་།
དེ་ཡང་རྡ་ས་གངས་སྐྱིད་དུ་བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་ཚོགས་ཁང་གསར་པའི་ནང་དུ་དཔལ་ལྡན་དཔལ་འབྱོར་བཀའ་བློན་ཀརྨ་ཡེ་ཤེས་མཆོག་དང་དྲུང་ཆེ་ཡེ་ཤེས་དབང་མོ་ལགས། གཞན་ཡང་བརྙན་(Skype)་བརྒྱུད་ནས་དོན་གཅོད་ཟུར་པ་ཐུབ་བསྟན་བསམ་འཕེལ་ལགས་བཅས་ནས་གསར་འགོད་གསལ་བསྒྲགས་སྤེལ་སོང་བའི་ནང་དུ། ༢༠༡༩ལོའི་ཟླ་༤་པའི་ཚེས་༢ཉིན་བོད་མིའི་སྒྲིག་འཛུགས་དཔལ་འབྱོར་ལས་ཁུངས་དང་། ཨིན་ལེན་བོད་ཁང་ཐེབས་རྩ། ཁེ་ཎ་ཊ་མོན་ཁི་ཡོལ་ཁུལ་དུ་ཡོད་པའི་བོད་པའི་གསར་གཏོད་བཅས་མཉམ་འབྲེལ་བྱེད་པའི་སྒོ་ནས་བོད་མིའི་གཞིས་ཆགས་ཁག་གི་ནང་དུ་གནས་པའི་གཞོན་སྐྱེས་ཚོར་ཡོང་འབབ་བསྐྲུན་ཐབས་ཀྱི་ལས་ཀའི་གོ་སྐབས་གཞི་རྒྱ་ཆེ་བ་ཞིག་འགོ་འཛུགས་ཞུ་རྒྱུ་ཡིན་པའི་སྐོར་གསུངས་སོང་།
དཔལ་འབྱོར་བཀའ་བློན་མཆོག་གིས་ཐོག་མར་གསུང་དོན། ལས་གཞི་འདི་ནི་གཞིས་ཆགས་སྲ་བརྟན་ཡོང་ཆེད་དང་བོད་པའི་གཞོན་སྐྱེས་ཚོ་གཞིས་ཆགས་ནང་འཚོ་གནས་ཡོང་ཆེད་ལ་ཡོང་འབབ་བསྐྲུན་ཐབས་ཀྱི་ལས་ཀའི་གོ་སྐབས་བསྐྲུན་རྒྱུ་དང་། ལས་གཞི་འདི་ཡིན་གཅིག་མིན་གཅིག་རྒྱ་གར་ནང་ཡོད་པའི་བོད་པའི་གཞིས་ཆགས་ཁག་ནང་སྤེལ་དགོས་ཡོད་རེད། གཞིས་ཆགས་དེའི་འཚོ་བ་དང་འབྲེལ་བ་ཡོད་པ་ཞིག་དང་། ཕུགས་རྒྱང་རིང་པོ་གནས་ཐུབ་པའི་ལས་གཞི་ཞིག་ཡིན་དགོས། དེ་ཡང་ང་ཚོའི་ལྔ་དང་ལྔ་བཅུའི་འཆར་གཞི་དང་འབྲེལ་བ་ཡོད་པ་ཞིག་ཡིན་ཅེས་དང་། ལས་གཞི་དེ་བོད་པའི་གཞིས་ཆགས་ནང་བཙུགས་པའི་ཐོག་ནས་མ་མཐའ་ཡང་བོད་པའི་གཞོན་སྐྱེས་༢༠་ལ་ལས་ཀ་བསྐྲུན་ཐུབ་དགོས། འཆར་གཞི་འདིའི་ཐོག་རྒྱ་གར་སྒོར་མོ་ས་ཡ་བཅུ་ཕུལ་རྒྱུ་ཡིན། དེ་རིང་གསལ་བསྒྲགས་འདི་བརྒྱུད་ནས་སྙན་ཞུ་འབུལ་བར་ཉིན་མཐའ་མ་ནི་༢༠༡༩ལོའི་ཟླ་༨་པའི་ཚེས་༡་ཡིན་པ་དང་སྙན་ཞུ་དང་འབྲེལ་བའི་གནས་ཚུལ་གཤམ་འོག་དྲ་རྒྱ་བརྒྱུད་ནས་གཟིགས་རོགས་ཞེས་གསུངས་སོང་།
ཁོང་གིས་མུ་མཐུད་ནས་གསུང་དོན། དཔལ་འབྱོར་ལས་ཁུངས་ཀྱི་ཡར་ཐོན་ཚོང་ལས་རམ་འདེགས་ཚན་པ་ (TED initiative) དང་ཁེ་ཎ་ཊ་མོན་ཁི་ཡོལ་ཁུལ་དུ་ཡོད་པའི་བོད་པའི་གསར་གཏོད་དེ་གཉིས་ཐུན་མོང་ཐོག་ནས་སྙན་ཞུ་འབུལ་མཁན་བཅུ་དེ་སྤྱི་ཟླ་༩་པའི་ཚེས་༢༠་འདེམ་རྒྱུ་དང་ཡོངས་ཁྱབ་གསལ་བསྒྲགས་བྱ་རྒྱུ་ཡིན། དེ་ནས་སྤྱི་ཟླ་༡༠་པའི་ཚེས་༢༠་ཉིན་ལ་འདེམས་ཐོན་བྱུང་བའི་མཐའ་མའི་མི་བཅུ་ལ་ང་ཚོའི་ཟུར་དཔང་གི་མདུན་ནས་དོ་བདག་སོ་སོ་ནས་ལས་གཞི་དེ་ཚད་ལྡན་དང་ཕུགས་རྒྱང་རིང་པོ་ཡིན་པ། རྒྱ་གར་ནང་ཁྲིམས་མཐུན་ཡིན་པ། གཞིས་ཆགས་ལ་ཕན་གྱི་ཡོད་པ། ཉུང་མཐའ་ཡང་བོད་པའི་གཞོན་སྐྱེས་༢༠་ལ་ལས་ཀ་བསྐྲུན་ཐབས་ཡོད་པའི་ཐོག་ནས་གསུང་དགོས་པ་དང་། དེ་ནས་ཟུར་དཔང་ཚོས་དཔྱད་པ་བྱས་ནས་མཐའ་མར་སུ་ཐོབ་ཀྱི་ཡོད་ན་སྤྱི་ཟླ་༡༠་པའི་ཚེས་༢༥་ཉིན་གསལ་བསྒྲགས་བྱ་རྒྱུ་ཡིན།
དེ་རྗེས་དོན་གཅོད་ཟུར་པ་སྐུ་ངོས་ཐུབ་བསྟན་བསམ་འཕེལ་མཆོག་གིས་བོད་པའི་གསར་གཏོད་(Tibet Innovations) ཀྱི་སྐོར་ངོ་སྤྲོད་གནང་དོན། བོད་པའི་གསར་གཏོད་ཅེས་པ་འདི་བཙུགས་ནས་ལོ་བཅུ་ལྷག་ཙམ་ཕྱིན་འདུག དང་པོ་འཛུགས་སྐབས་རྒྱ་གར་ནང་དུ་ཡོད་པའི་བོད་པའི་གཞིས་ཆགས་སྲ་བརྟན་ཡོང་ཆེད་དུ་དམིགས་ནས་བཙུགས་པ་ཤིག་མ་རེད། ཆབ་སྲིད་དང་ཚོང་འབྲེལ་ལས་འགུལ་ག་རེ་ཡིན་ནའང་བསམ་བློ་གསར་པ་དང་ཐབས་ཤེས་གསར་པ་ཡོང་ཆེད་བཙུགས་པ་ཞིག་ཡིན་པ་དང་། དེ་ནས་༢༠༠༩་ལོར་༸གོང་ས་མཆོག་ཁ་ཎ་ཊར་ཕེབས་སྐབས་བཀའ་གནང་བའི་ནང་བོད་པའི་གཞིས་ཆགས་ཁག་ནང་ཐབས་ཤེས་གང་བྱེད་རྒྱུ་མེད་ན་གཞིས་ཆགས་ཕྱེད་ཀ་སྟོང་འགྲོ་བའི་ཉེན་ཁ་འདུག་དང་། ཐབས་ཤེས་བྱེད་ཐུབ་ན་ཡག་པོ་འདུག་ཅེས་བཀའ་ཕེབས་རྗེས་༢༠༠༦་ལོར་ང་གཞིས་ཆགས་ཁག་དེ་ཚོའི་ནང་སྐོར་བསྐྱོད་དུ་ཕྱིན་ནས་ཡར་སྙན་གསང་ཞུས་ནས། གཞིས་ཆགས་ཁག་གི་ནང་དུ་ཐབས་ཤེས་ཤིག་མ་བྱེད་ན་སྟོང་མི་འགྲོ་བའི་ངེས་པ་ཁྱོན་ནས་མི་འདུག རྒན་པ་ཚོ་རྫོགས་འགྲོ་ཡོད་པ་དང་། གཞོན་པ་དེ་ཚོ་གཞིས་ཆགས་ནང་མ་སྡོད་པ་ཡིན་ན་གཞིས་ཆགས་སྟོང་རྒྱུ་རང་རེད་འདུག་ཅེས་ཞུས་ཡིན།
དེ་རྗེས་བསམ་བློ་དང་གྲོས་བསྡུར་མང་པོ་བྱུང་བའི་རྗེས་ནས་༢༠༠༩་ནས་དངུལ་བསྡུས་ནས་ད་ལྟར་ཨིན་ལེན་ཡོད་པའི་བོད་ཁང་ཐེབས་རྩ་ཁང་ལ་བཞག་པ་ཡིན། དེ་རིང་དངུལ་དེ་བེད་སྤྱོད་བཏང་ནས་གཞིས་ཆགས་ནང་ལ་ལས་ཀ་འཛུགས་བསྐྲུན་དང་གླ་ཆ་ཡག་པོ་སྤྲོད་ཐབས་དེ་ཡིན། དེ་འདྲའི་ཐོག་གཞོན་སྐྱེས་ཚོས་བསམ་བློ་གཏོང་ཡུལ་ཞིག་ཆགས་ཀྱི་རེད་བསམས། དེ་མ་གཏོགས་གཞོན་སྐྱེས་ཚོ་གཞིས་ཆགས་ནང་འཚར་ལོངས་བྱུང་ནས་ཕ་མ་དང་ཕྲུག་གུ་ལྟ་སྐྱོང་བྱེད་དགོས་བསམ་རུང་ལས་ཀ་ཡག་པོ་རག་གི་མེད་ཙང་ཐབས་ཤེས་མེད། མང་ཆེ་བ་གཞིས་ཆགས་ནས་མར་ཐོན་ནས་ཕྱིར་འགྲོ་དགོས་པ་ཆགས་ཀྱི་ཡོད། དེར་བརྟེན། ང་ཚོས་དེ་རིང་ཐབས་ཤེས་ཡག་ཤོས་དེ་དངུལ་གྱི་བྱ་དགའ་དེ་ཆེ་ཙམ་བཞག་ནས་སྤྱི་ཚོགས་ནང་དེའི་ཐོག་ལ་ཐབས་ལམ་དང་ལས་འཆར་ཡོད་མཁན་དང་། དཔལ་འབྱོར་ཐོག་ལ་རྒྱབ་སྐྱོར་་མེད་མཁན་སུ་ཡིན་ན་ཡང་མ་དངུལ་ས་ཡ་བཅུ་དེ་འདྲ་གཏོང་རྒྱུའི་བསམ་བློ་འཁྱེར་ནས་བོད་པའི་གསར་གཏོད(Tibet Innovation)་ཅེས་པ་འདི་འགོ་འཛུགས་བྱས་པ་ཞིག་རེད་ཅེས་གསུངས་སོང་།
བོད་མི་གཞོན་སྐྱེས་རྣམས་ལ་ལས་ཀའི་གོ་སྐབས་བསྐྲུན་པའི་ལས་འཆར་འགྲན་བསྡུར་སྐབས་བོད་མི་སི་ཚོགས་ཁེ་ལས་པ་རྣམས་ཀྱི་ཚོང་ལས་འཆར་གཞི་ཁག་རྒྱུན་གནས་ཐུབ་པར་འགོག་རྐྱེན་མི་ཡོང་བའི་རེ་བ་བྱེད་ཀྱི་ཡོད། ལས་འཆར་སྙན་འབུལ་བྱུང་བ་རྣམས་བཤེར་དཔང་ལྷན་ཚོགས་ (Jury) ནས་དཔྱད་ཞིབ་དང་འབྲེལ་རྒྱལ་ཁ་ཐོབ་མཁན་ལ་ཕྱི་ལོ་༢༠༡༩་ཟླ་༡༠ཚེས་༢༥ཉིན་ཧིན་སྒོར་ས་ཡ་བཅུའི་མ་རྩའི་མཐུན་འགྱུར་ཞུ་རྒྱུ་ཡིན་འདུག་པར་བསྒྲགས་སོང་།
བོད་མི་གཞོན་སྐྱེས་རྣམས་ལ་ལས་ཀའི་གོ་སྐབས་བསྐྲུན་པའི་ལས་འཆར་གྱི་འགྲན་བསྡུར་འདི་བཞིན༸སྤྱིའི་ནོར་༸གོང་ས་སྐྱབས་མགོན་ཆེན་པོའི་བཀའ་དགོངས་གཞིར་བཟུང་གཞིས་ཆགས་ཀྱི་གཞོན་སྐྱེས་མང་པོར་ཡོང་འབབ་ཡག་པོ་ཡོད་པའི་ལས་ཀ་འཚོལ་ཐབས་མེད་པར་ཕྱིར་བསྐྱོད་ཀྱིས་གཞིས་ཆགས་རྒྱུན་གནས་ཐུབ་རྒྱུར་ལྡོག་ཕྱོགས་ཀྱི་ཤུགས་རྐྱེན་ངན་པ་ཐེབས་བཞིན་པ་དང་འབྲེལ་ནས་བྱུང་བ་ཞིག་ཡིན་དུས། གཞིས་ཆགས་ཀྱི་གཞོན་སྐྱེས་རྣམས་ལ་ཡོང་འབབ་ཡོད་པའི་ལས་ཀའི་གོ་སྐབས་བསྐྲུན་ཐུབ་པ་ཡིན་ན། གཞོན་སྐྱེས་རྣམས་ལས་ཀའི་ཆེད་ཕྱིར་བསྐྱོད་མི་དགོས་པར་འཚོ་གནས་བསྐྲུན་ཐུབ་པར་ཡིད་ཆེས་བྱེད་ཀྱི་ཡོད།
བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་ཁྱབ་ཁོངས་ཡར་ཐོན་ཚོང་ལས་རམ་འདེགས་ཚན་པ་དང་བོད་པའི་གསར་གཏོད་ཟུང་འབྲེལ་གྱི་གོང་གསལ་ལས་གཞི་དང་འབྲེལ་བའི་དྲྭ་རྒྱ་ཞིག་གསར་བཟོ་ཞུས་ཡོད་པ་དེའི་ནང་བོད་མི་གཞོན་སྐྱེས་རྣམས་ལ་ཡོང་འབབ་ཡོད་པའི་ལས་ཀའི་གོ་སྐབས་བསྐྲུན་ཐུབ་པའི་འགྲན་བསྡུར་ལས་འཆར་གི་ཞིབ་ཕྲའི་གནས་ཚུལ་དང་། དགོས་མཁོའི་འོས་ཆོས།དྲྭ་ཐོག་འགེངས་ཤོག ཚོང་ལས་འཆར་གཞིའི་ཆ་རྐྱེན་བཅས་བཀོད་ཡོད་པས། དོན་གཉེར་ཅན་གི་བོད་མི་སྤྱི་ཚོགས་ཁེ་ལས་པ་རྣམས་ནས་ཚོང་ལས་ཀྱི་འཆར་གཞི་འབུལ་རྒྱུ་དང་། མི་ཚེ་གཅིག་གི་གོ་སྐབས་ཡག་ཤོས་སུ་རྩིས་ནས་མཉམ་བཞུགས་ཡོང་བའི་འབོད་བསྐུལ་ཞུ་རྒྱུ། བོད་མི་གཞོན་སྐྱེས་རྣམས་ལ་ཡོང་འབབ་ཡོད་པའི་ལས་ཀའི་གོ་སྐབས་བསྐྲུན་པའི་ལས་འཆར་འགྲན་བསྡུར་གྱི་ཞིབ་ཕྲའི་གནས་ཚུལ་མཁྱེན་འདོད་ཚེ་www.tibetinnovations.org་ཐོག་འཁོད་འདུག


c: text/html

text:
རྩོམ་པ་པོ། དོར་ཞི་གདོང་དྲུག་སྙེམས་བློ། ཡོང་ཁུངས། བོད་ཀྱི་སློབ་འབྲིང་དྲ་བ།
དེ་རིང་འདི་ནས་ཞིབ་འཇུག་སློབ་མ་དང་དངོས་གཞི་འཛིན་གྲྭའི་སློབ་མ་རྣམས་ལ་གཏམ་བཤད་ཅིག་གནང་དགོས་པར་བཤད་བྱུང་། ཞིབ་མོར་བཤད་དགོས་ཚེ། དུས་ཚོད་ཀྱིས་མི་འདང་བས་རགས་ཙམ་བཤད་པར་བྱ།
རྩ་བ་ཅི་ཞིག་བཤད་ཅེ་ན། འུ་ཅག་རྣམས་སློབ་གྲྭ་ཆེན་མོའི་ཞིབ་འཇུག་སློབ་མ་སྟེ། བོད་ཀྱི་རིག་གནས་ཀྱི་གཞི་རྩ་འཛིན་མཁན་དང་སློབ་གཉེར་གནང་མཁན་སྐོར་ཡིན་པས། གཅིག་ནས་རང་གི་ལོ་རྒྱུས་ཤེས་དགོས་ཏེ། ད་ལྟ་རང་གི་ལོ་རྒྱུས་ཤེས་མཁན་མེད་པའི་ཁར། ལོ་རྒྱུས་ཡིག་ཚང་ཀློག་པའི་ཚེ། ད་ལྟའི་མིས་བྲིས་པའི་ལོ་རྒྱུས་ཐར་ཐོར་རེ་མ་གཏོགས་ཡིག་ཚང་ཆེན་མོ་སྟེ། བོད་རང་ལ་ཡོད་པའི་ཡིག་ཚང་དག་མོ་རྣམས་སློབ་གཉེར་དང་ཞིབ་འཇུག་བྱེད་མཁན་ཉུང་། སློབ་གྲྭ་འདིར་མཚོན་ནའང་། ལོ་རྒྱུས་མིང་ཙམ་འཁྲིད་བཞིན་ཡོད་ཀྱང་གོ་ཆེན་པོ་ཆོད་མི་འདུག དེའི་སྟབས་ཀྱིས་རང་གི་མི་རིགས་ཡིན་ན་རང་གི་མི་རིགས་ཀྱི་ལོ་རྒྱུས་ཤེས་དགོས་ཏེ། རང་གི་ལོ་རྒྱུས་མ་ཤེས་ན་ནགས་ཀྱི་སྤྲེའུ་དག་དང་མཚུངས་པར་གསུངས་ཡོད། གཉིས་ནས་རང་གི་སྲོལ་རྒྱུན་རིག་གནས་ལ་ལྟ་ཚུལ་ཡང་དག་པ་ཞིག་ཡོད་དགོས་ཏེ། འདིའི་ནང་དུ་རྒྱལ་ཁབ་ལ་ཤ་ཞེན་མི་ཆེ་བ་མེད་པས། རྒྱལ་ཁབ་ལ་ཤ་ཞེན་ཆེ་བའི་གཞི་རྩའང་མི་རིགས་ལ་ཤ་ཞེན་ཆེ་དགོས་ཤིང་། རང་གི་མི་རིགས་ལ་ཤ་ཚ་བ་ཞིག་གིས་རང་གི་སྲོལ་རྒྱུན་རིག་གནས་མི་ཤེས་ཞེས་བརྗོད་དཀའ་བ་ཞིག་གོ། རང་གི་མི་རིགས་ལ་ཤ་ཞེན་ཆེ་དགོས་ན། ཇི་ལྟར་ཤ་ཞེན་ཆེ་དགོས་པ་ཤེས་དགོས། རང་གི་མི་རིགས་ཞེས་པའི་མི་རིགས་ཀྱི་འཇོག་བྱེད་གང་ཡིན་ཞེ་ན། གཙོ་བོ་རིག་གནས་ཡིན་ཅིང་། ལ་ལ་ཞིག་གིས་སྐད་དང་ཆོས་ལུགས་ཀྱི་སྒོ་ནས་འཇོག ཀྲུང་གོའི་དུས་རབས་ཉི་ཤུའི་ནང་གི་རྒྱའི་མཁས་པ་གྲགས་ཅན་ཀྲའོ་ཕུའུ་ཁྲུའུ་ཡིས་ཆ་རྐྱེན་གཉིས་ཏེ། རིགས་རྒྱུད་དང་ཆོས་ལུགས་གཉིས་ཡིན་པར་བཤད་ཡོད། ལ་ལ་ཞིག་གིས་ཆ་རྐྱེན་བཞི་དྲངས་ཤིང་། དེ་ལས་མང་དུ་དྲངས་པའང་ཡོད། གཙོ་བོ་མི་རིགས་འདི་རིག་གནས་ཀྱི་སྟེང་ནས་འཇོག མི་རྒྱུད་ཀྱི་སྟེང་ནས་མི་འཇོག་པ་ཨེ་ཡིན་ཟེར་ན། མི་རྒྱུད་ཀྱི་སྟེང་ནས་ཀྱང་བཞག་ཆོག་མོད་ཀྱང་། མི་རྒྱུད་འདི་ཧ་ཅང་བཤད་དཀའ་བ་ཞིག་ཡིན། དུས་རབས་ཀྱི་འགྱུར་ལྡོག་གི་དབང་གིས་མི་རིགས་ཕན་ཚུན་བསྲེས་པས་རིགས་རྒྱུད་གཙང་མ་ཞིག་མེད། བོད་དང་རྒྱ་ཡི་འབྲེལ་བར་མཚོན་ནའང་། ངས་སྔོན་ཆད《རྒྱ་དང་བོད་ཀྱི་རིགས་རྒྱུད་འབྱུང་ཁུངས་ལ་དཔྱད་པ》ཞེས་པའི་རྩོམ་ཞིག་བྲིས་ཡོད། དེའི་སྟེང་ནས་བལྟས་ན་ལ་ལ་རྒྱུ་མཚན་མང་སྟེ། གནའ་དུས་རྒྱ་ཡིན་པ་ལ་དེང་དུས་བོད་ཡིན་པ་དང་། གནའ་དུས་བོད་ཡིན་པ་ལ་དེང་དུས་རྒྱ་དང་། སོག་པོ་བོད་དུ་འགྱུར་བ་རྣམས་དང་། བོད་ཧོས་རིགས་སུ་འགྱུར་བ་ཨ་མདོ་གཅན་ཚ་རུ་ཡོད་པ་དེ་ལྟ་བུའོ། །
དེའི་སྟབས་ཀྱིས་མི་རིགས་ཞེས་པ་འདི་རིགས་རྒྱུད་གཅིག་པུའི་སྟེང་ནས་བཤད་མི་ཐུབ་སྟེ། དཔེར་ན། ཀན་སུའུ་ཡོན་ཅིན་རྫོང་གི་རྒན་པོ་རྣམས་ཀྱིས་ཁ་ཏ་བྱས་ཚེ་ཁོ་ཚོའི་ལོ་ལོན་རྣམས་ཀྱིས་ཁོ་ཚོ་བོད་ཡིན་པར་བཤད་ཟེར། བཅིངས་འགྲོལ་རྗེས་སུ་རྒྱ་རུ་གྱུར་ཡོད། དེ་ལྟ་བུ་མང་དུ་ཡོད་པར་ངེས། ཐང་གི་དུས་ཀྱི་སྙན་ངག་པ་ཏུའུ་ཧྥུའུ(杜甫)ཡིས་《ཆང་ཚུན་གྱི་སྙན་ངག་ཚན་པ་གསུམ》(羌村三首)ཞེས་པའི་སྙན་ངག་ཏུ་ཆང་ཚུན་ཞེས་པ་ཞི་ཨན་དང་གཅིག་ཡིན་ཅིང་། དེར་བོད་པ་གནས། ཅིན་ཁྲེན་(金城)འདི་ན་ཞི་ཧྥན་ཀྲོང(西番庄)ཞེས་པ་ཞའོ་ཞི་ཧུའུ(小西湖)ཡི་རྒྱབ་སྟེ། ལན་གྲུ(兰州)ཡི་གཉའ་ན་ཡོད། སྔོན་ཆད་བོད་ཀྱི་སྡོད་གནས་ཡིན་ཅིང་། ད་ལྟ་མིང་ཙམ་མ་གཏོགས་མེད་དོ། ། དེའི་སྟབས་ཀྱིས་མི་རྒྱུད་རྐྱང་བ་ཞིག་འཇོག་མི་ནུས་ཏེ། དཔེར་ན། བོད་ཀྱི་ནང་ནས་མདོ་སྨད་ཀྱི་གཅན་ཚ་ས་ཆའི་སྡེ་བ་རེ་གཉིས་ཀྱིས་བོད་སྐད་བཤད་བཞིན་ཡོད་ཀྱང་། ཁོ་ཚོའི་ཆོས་ལུགས་དབྱི་སི་ལན་ཡིན་པས་བསམ་པའི་སྟེང་ནས་བོད་དང་མི་འདྲ་སྟེ། དད་མོས་མི་གཅིག་གོ། ལ་ལ་ཞིག་གིས་བོད་ཧོས་ཧོས་སུ་ལོག་ཟེར་བ་དང་། ལ་ལ་ཞིག་གིས་ཧོས་ཧོས་བོད་དུ་ལོག་ཟེར་བས་མཐའ་གཅིག་ཏུ་ཐག་གཅོད་བྱེད་མི་ནུས་ཤིང་། དེ་ལྟ་བུའི་གནས་ཚུལ་མང་དུ་ཡོད་པས་མི་རིགས་ཀྱི་འཇོག་བྱེད་མཐར་གཏུགས་ན་རིག་གནས་ཀྱི་སྟེང་ནས་འཇོག་དགོས་པའོ། ། རིག་གནས་ཀྱི་སྟེང་ན་ཆོས་ལུགས་ཡོད་པས། ཆོས་ལུགས་འདི་མི་རིགས་ཀྱི་ཆ་རྐྱེན་གཙོ་བོ་ཞིག་སྟེ། ཨ་རབ་ལྟ་བུ་ཡིན་ན་ཕལ་ཆེར་ཆོས་ལུགས་ཀྱི་སྟེང་ནས་ཕྱེ་ཞིང་། ཀྲུང་གོར་ཡོད་པའི་ཁ་ཆེ་ཆོས་ལུགས་ལ་དད་པ་བྱེད་མཁན་རྣམས་ཀྱིས་ཁོ་ཚོའི་མི་རྒྱུད་ཨ་རབ་ནས་ཡོང་བར་བཤད་ཀྱང་། ལོ་རྒྱུས་ལ་དཔྱད་པ་གཏོང་མཁན་རྣམས་ཀྱིས་ས་གནས་རང་གི་རྒྱ་མི་ཡིན་པར་བརྗོད་ཡོད། དེ་དག་ཐམས་ཅད་ཀྱིས་ཁ་ཆེའི་ཆོས་ལུགས་ལ་དད་ནས་ཧོས་ཧོས་སུ་གྱུར་པ་མ་གཏོགས། མི་རྒྱུད་དངོས་རྒྱ་རིགས་ཡིན་ཀྱང་། ཁོ་ཚོའི་སེམས་ནང་ཨ་རབ་ཀྱི་མི་རྒྱུད་ཡིན་པར་བསམས་ཡོད། ཨ་རབ་ས་ཆར་རྒྱལ་ཁབ་མང་དུ་ཡོད་ཀྱང་དེ་ཐམས་ཅད་རིག་གནས་དང་ཆོས་ལུགས་ཀྱི་སྟེང་ནས་དད་མོས་གཅིག་ཡིན་པས་མཛུབ་གུ་ལྔ་བཅངས་ཁུ་ཚུར་བྱས་ནས་བསྡད་ཡོད། དེའི་སྟབས་ཀྱིས་མི་རིགས་ཀྱི་འཇོག་བྱེད་གཙོ་བོ་རིག་གནས་དང་། དེའི་ནང་ནས་ཀྱང་ཆོས་ལུགས་ཡིན་ཕྱིར། རང་གི་མི་རིགས་འདི་དགོས་ན་རིག་གནས་འདི་གལ་ཆེན་ཞིག་ཏུ་བརྩི་དགོས། ཁ་སང《ཀྲུང་གོའི་ཡུལ་སྲོལ་ཚགས་པར》(《中国民俗报》)ཞེས་པའི་ད་ལྟའི་གསར་འགྱུར་ཞིག་ཡོད་པ་དེར་ཅུང་ཟད་ལས་མ་བལྟས་ཀྱང་། དེར་དཔྱད་རྩོམ་རིང་བ་ཞིག་བྲིས་ཡོད། དེའི་སྟེང་དུ་རང་གི་སྲོལ་རྒྱུན་རིག་གནས་རྨོངས་དད་དང་རྗེས་ལུས་ཡིན་ཟེར་བའི་དུས་རབས་དེ་རྫོགས་སོང་ཞེས་བྲིས་ཡོད། དེའི་རྒྱུ་མཚན་ཅི་ཡིན་ཞེ་ན། མི་རིགས་མཐའ་དག་རང་རང་གི་རིག་གནས་ལ་བརྟེན་ནས་ད་ལྟའི་བར་དུ་གནས་ཤིང་ད་ལྟའི་བར་དུ་རྒྱས་པ་ཡིན་པས། རིག་གནས་མེད་ན་མི་རིགས་ཀྱང་ཚར་འགྲོ་ལ། མི་རིགས་བདེ་འཇགས་ཡོང་བ་ཡང་རིག་གནས་ལ་ཐུག་ཡོད་པར་བཤད། དེ་ལྟ་བུ་མཐོ་ས་ནས་བཤད་ཡོད་པས་ཚང་མས་བལྟས་ན་འགྲིག ང་ཚོའི་གྲས་ལས་མི་མང་བོ་ཞིག་གིས་ད་དུང་རིག་གནས་གསར་བརྗེའི་སྐབས་ཀྱི་ལྟ་ཚུལ་མང་བོ་ཞིག་སྒྱུར་མ་ཐུབ་པར་བཟུང་ཡོད་ཀྱང་། སློབ་སྦྱོང་ཞེས་པ་འདི་དུས་རབས་ཀྱི་འགྱུར་ལྡོག་ལ་བརྟེན་ནས་ལྟ་རྒྱ་དང་ཤེས་རྒྱ་ཆེ་དགོས་ཏེ། གཅིག་ཤེས་པ་དེ་མ་བརྗེ་བར་བསྐལ་པའི་བར་དུ་བཟུང་ན་མི་འགྲིག་གོ།
དེའི་སྟབས་ཀྱིས་རང་གི་རིག་གནས་ལ་ལྟ་ཚུལ་ཡང་དག་པ་ཞིག་དགོས་པ་ཡིན། ལྷག་པར་བོད་མི་རིགས་ལ་མཚོན་ན། ན་གཞོན་རྣམས་བོད་ཀྱི་ཤེས་ཡོན་ཅན་ཡིན་པས་བོད་མི་རིགས་ཀྱི་རྒྱུན་ཇི་ལྟར་འཛིན་དགོས། སྐད་ཡིག་རིག་གནས་དོར་ན་རྒྱུན་འཛིན་རྒྱུ་ཅི་ཡང་མེད་ལ། ལོ་རྒྱུས་དང་རིག་གནས་གཉིས་ཀའི་རྒྱུན་ཆད་འགྲོ། དེ་འདྲ་ཡིན་ན་མི་རིགས་ཐ་ཤལ་ཞིག་ཡིན། དེའི་སྟབས་ཀྱིས་འདི་བྱ་བ་གལ་ཆེན་ཞིག་ཡིན་པས། ཚང་མས་འདིའི་ཕྱོགས་ལ་མཉམ་འཇོག་བྱེད་དགོས། གལ་ཏེ་དེང་རབས་ཀྱི་ཤེས་ཡོན་ཅན་རྣམས་ཀྱིས་རང་གི་ལོ་རྒྱུས་དང་སྐད་རིག་མ་ཤེས་ན། མི་རིགས་གཞན་དང་ཕྱི་རྒྱལ་གྱི་མི་ལ་ཐུག་སྟེ་ཁ་བརྡ་བྱེད་དུས་ངོ་ཚ་དང་མཚང་ཡིན་ཞིང་། ཕྱིའི་རྒྱ་སེར་དང་ཕྱི་རྒྱལ་གྱི་ཤེས་ཡོན་ཅན་ལ་ཐུག་སྟེ་རང་གི་རིག་གནས་མི་ཤེས་ཟེར་ན་ཡ་མཚན་ཏེ། རང་གི་མི་རིགས་ཀྱི་ལོ་རྒྱུས་དང་རིག་གནས་མ་ཤེས་ན་མི་རུང་ངོ་ཞེས་བརྗོད་སྲིད། དེ་ལས་མི་ཚད་པའི་ཁག་རྒྱལ་ཁབ་ལ་བཀལ་ནས་རིག་གནས་སློབ་ཏུ་མ་བཅུག་པ་དང་། རིག་གནས་བསྣུབས་པ་སོགས་སྣ་མང་བཤད་ཀྱང་། དོན་དམ་དུ་རང་ཉིད་མ་འཁྱོངས་པའོ། །
དེས་ན་ལོ་རྒྱུས་ཀྱི་དབང་དུ་བཏང་ན། 《ཆོས་འབྱུང་མཁས་པའི་དགའ་སྟོན》དུ་ལོ་རྒྱུས་ཆེན་མོ་དྲངས་ནས་བཤད་རྒྱུན་ལ་བོད་རྒྱལ་རབས་ཏེ། གཉའ་ཁྲི་བཙན་པོ་ལས་དེའི་སྔོན་གྱི་རྒྱུ་མཚན་བཤད་ཀྱིན་མེད་ནའང་། ལོ་རྒྱུས་མེད་པ་ཞིག་མིན་ནོ། །ལོ་རྒྱུས་ཆེན་མོའི་ནང་དུ་གཉའ་ཁྲིའི་སྔོན་དུ་རྒྱལ་རབས་བཅུ་བྱུང་ཡོད་དེ། དང་པོར་གནོད་སྦྱིན་ནག་པོས་དབང་བྱས་ཏེ། །ཡུལ་གྱི་མིང་ཡང་བཟང་ཡུལ་རྒྱན་མེད་ཟེར། །མཚོན་ཆ་མདའ་གཞུ་དེ་ཡི་དུས་སུ་བྱུང། །ཞེས་གསུངས་ལ། གནོད་སྦྱིན་ཞེས་པ་འདི་ང་ཚོས་ལྷ་འདྲེ་ཞིག་ལ་གོ་བཞིན་ཡོད་ཀྱང་། དེ་གཏན་ནས་མིན་ཞིང་། མིའི་རིགས་ཤིག་ཡིན་ཏེ། ནག་མོ་ཁོལ་གྱིས་བརྩམས་པའི་རྒྱ་གར་གྱི་སྙན་ངག་གྲགས་ཅན《སྤྲིན་གྱི་ཕོ་ཉ》ལས་གནོད་སྦྱིན་རྒྱལ་པོའི་མཛོད་གཉེར་ཞིག་རྒྱལ་པོ་དང་འགལ་ཏེ་ཕྱིས་སུ་ཆད་པ་བཅད་པ་བཤད་ཡོད། གནོད་སྦྱིན་གྱི་བདག་པོ་བྱང་ཕྱོགས་ཀྱི་རྣམ་ཐོས་སྲས་ཏེ། ལེགས་སྦྱར་སྐད་དུ་ཀུ་བེ་རའམ་བེེཤྲ་བཎ་ཡིན་ཞིང་། རྒྱ་སྐད་ཀྱིས་པུས་ཧྲ་མོན(毗沙门)ཏེ། གནས་སའི་ཡུལ་གང་ཡིན་ཟེར་ན། རྒྱའི་ཡིག་ཚང་དུ་ཆོས་ལུགས་པ་རྣམས་ཀྱིས་ཞིན་ཅང་གི་ས་ཆ་ཡིན་པར་བྲིས་ཡོད། ཡིག་ཚང་དེ་ངས་མཐོང་མྱོང་། དེ་རྒྱ་གར་གྱི་བྱང་ཕྱོགས་ཡིན་པས་བྱང་ཕྱོགས་སྐྱོང་བའི་རྒྱལ་ཆེན་རྣམ་ཐོས་སྲས་ཞེས་བྱུང་ངོ་། །དེའི་མི་རིགས་གནོད་སྦྱིན་ཡིན་པར་བཤད་ཡོད། འོ་ན། གནོད་སྦྱིན་ཞེས་པ་ནི་ག་འདྲ་ཞིག་ཡིན་ཟེར་ན། རྒྱུ་སྟོབས་ཆེ་ཞིང་རྩལ་ཆེ་བ། གཤིས་རྒྱུད་གཏུམ་པོ་ཞིག་ཡིན་ཚོད་འདུག ད་ལྟའི་ཞིན་ཅང་གི་ཏུ་རུ་ཀའི་མི་རྒྱུད་དེ། ཏུ་རུ་ཀ་ལ་གནའ་དུས་སུ་ཐུའུ་ཇོ(突厥)ཟེར་བ་འདི་ཨེ་ཡིན་བསམས། གནོད་སྦྱིན་ནག་པོས་དབང་བྱས་ཏེ། །མཚོན་ཆ་མདའ་གཞུ་དེ་ཞེས་པའི་མདའ་གཞུ་ཡི་བྱུང་བ་ཧ་ཅང་སྔ་སྟེ། དེ་ལོ་ལྔ་སྟོང་གི་ཡན་ཆད་ཡིན་ཞིང་། དེའི་ཚུན་ཆད་དུ་མདའ་གཞུ་བྱུང་བའི་ལོ་རྒྱུས་བཤད་མེད་དོ། །རྒྱའི་ཡིག་ཚང་ལ་བལྟས་པས་ཀྱང་མདའ་གཞུ་ནི་མཚོན་ཆ་ཐམས་ཅད་ལས་ཆེས་སྔ་མ་ཡིན་ཏེ། ལོ་ལྔ་སྟོང་ཡན་ཆད་དང་དྲུག་སྟོང། བདུན་སྟོང་གི་བར་དུ་བྱུང་བ་ཞིག་གོ། དེ་ལས་སྔ་ནའང་སྲིད། ཞིབ་ཆ་ཕྱེ་མི་ནུས་ནའང་མདའ་གཞུ་བྱུང་བ་ཆེས་སྔ་མོ་ཞིག་གོ།
གཉིས་པ་རེ་ཏེ་མགོ་གཡག་བདུད་ཀྱིས་བྱས། །ཞེས་པའི་བདུད་ཀྱང་མིའི་རིགས་ཤིག་གི་མིང་ཡིན་ཞིང། ང་ཚོའི་གོ་བ་ལེན་སྟངས་དེ་འདྲ་ཞིག་མིན་ནོ། །དེ་ས་ཆ་དང་མིའི་རིགས་ཤིག་གི་མིང་ཡིན་ངེས། སྲིན་པོ་ཞེས་པའང་མིའི་རིགས་ཤིག་ཡིན་ཞིང་། གནའ་དུས་ཞིས་ལན་ནམ་སིངྒྷ་ལ་དང་། ཧིན་ངྷུ་ཉི་ཞི་ཡ་སྟེ། མཚོ་གླིང་དུ་གནས་པ་འདི་རྣམས་སྲིན་པོའི་གླིང་ཡིན་པར་བརྗོད་ཡོད། སྲིན་པོའི་ཡུལ་ཞེས་པའི་རྒྱུ་མཚན་ཅི་ཡིན་ཞེ་ན། ལོ་རྒྱུས་སུ་ཞིས་ལན་ནམ་སིངྒྷ་ལ་ནི་སྔོན་ཆད་མི་ཤ་ཟ་བའི་ས་ཆ་ཡིན་ཏེ། དམག་འཁྲུག་གི་སྐབས་སུ་མི་བཟུང་བ་རྣམས་བཤས་ནས་ཟ་བར་བཤད་དོ། །སྲིན་པོ་མི་བདུན་ཞེས་མི་ཤ་ཟ་བའི་གདོད་མའི་མི་རིགས་དེ་ལ་སྲིན་པོར་གྲགས། ཨ་རིའི་ཀི་ལུང་པིས་ཡ་སློབ་གྲྭ་ཆེན་མོའི་དགེ་བཤེས་རོ་བྷར་ཊི ཐོར་མན(Robert Thurman)གྱིས《ནང་གི་གསར་བརྗེ》(InnerReuOlutiOn)ཞེས་པའི་སངས་རྒྱས་ཆོས་ལུགས་ངོ་སྤྲོད་བྱེད་པའི་དཔེ་ཆ་ཞིག་བྲིས་ཡོད། དེའི་ནང་སངས་རྒྱས་ཆོས་ལུགས་ཀྱིས་འཛམ་གླིང་ལ་ཕན་ཐོགས་པའི་དཔེ་ལ་ཞིས་ལན་ཏོ་སྟེ། ད་ལྟའི་སིངྒྷ་ལར་སངས་རྒྱས་ཆོས་ལུགས་མ་དར་གོང་ལ་མི་ཤ་ཟ་ཞིང། ཆོས་ལུགས་དར་བའི་རྗེས་སུ་ས་ཆ་དེ་ཞི་བདེར་གྱུར་པས་དེང་སང་ཞི་བདེའི་རྒྱལ་ཁབ་ཀྱི་གྲས་སུ་ཡོད་ཚུལ་དྲངས་འདུག འདི་ལས་ཀྱང་སྔོན་ཆད་དེ་རུ་མི་ཤ་ཟ་བ་ཡིན་པ་ཤེས་པས་སྲིན་པོ་ཞེས་པ་གཞན་ནི་མིན་ནོ། །བདུད་ཀྱང་དེ་ཡིན་ཏེ། རེ་ཏེ་མགོ་གཡག་བདུད་ཀྱི་དུས་སུ་སྟ་རེ་དགྲ་སྟ་བྱུང་ཞེས་པས་མཚོན་ཆ་དར་ནས་དགྲ་སྟ་བྱུང་། དགྲ་སྟ་ཞེས་པས་དགྲ་སྟ་ཁ་ཆེ་ཞེས་ཡུ་བ་རིང་ཞིང་། གཡུལ་དུ་ཁྱེར་བའི་མཚོན་ཆ་ཞིག་གོ།
གསུམ་པ་སྲིན་པོ་གཉའ་རེང་ས་ཁྲག་མིག་གིས་དབང་དུ་བཟུང་ཞིང་། སྲིན་པོ་གཉའ་རེངས་ཁྲག་མིག་ཅེས་དེ་དུས་ཕལ་ཆེར་མི་ཤ་ཟ་བཞིན་ཡོད། སྲིན་པོ་གླིང་དགུ་ཞེས་བོད་ཀྱི་ས་ཆའི་མིང་ལ་སྲིན་པོ་གླིང་དགུར་གྲགས། དེ་ཡི་དུས་སུ་རྐང་དང་རྒྱོགས་བྱུང་ཞེས་གསུངས་ཡོད། རྐང་ཞེས་པ་ནི་རྐང་སྒྱོགས་དང་ལག་སྒྱོགས་ཡིན་ཞིང་། ཁྲིམས་སུ་སྦྱར་ན་བཙོན་ཁང་དུ་རྐང་སྒྱོགས་ལག་སྒྱོགས་བྱེད་སྲོལ་ཡོད་པ་དེའོ། །རྒྱོགས་ཞེས་པ་ནི་སྒྱོགས་རྡོ་ཡིན་ཞིང་། རྡོ་འཕེན་པའི་སྒྱོགས་རྡོ་ཞེས་འཁྲུལ་འཁོར་བྱས་ནས་འཐབ་འཁྲུག་བྱེད་སྲོལ་ཡོད་པ་དེའོ། །
བཞི་པ་དམར་འཇམ་ལྷ་ཡིན་ཞིང་། དམར་འཇམ་ལྷ་ཞེས་པ་ནི་དེ་དུས་རྒྱལ་པོ་ཕལ་ཆེར་ཞི་བདེ་ལ་དགའ་བར་སེམས་ཏེ། ལྷ་ཞེས་པ་ནི་ཞི་བདེ་ལ་གོའོ། །དེ་དུས་མཚོན་ཆ་ཆུ་གྲི་སྟེ། ཉ་ཡི་ལྟོ་བ་གཤག་བྱེད་ཀྱི་ཆུ་གྲིའི་མཚོན་ཆ་བྱུང་།
ལྔ་པ་རྨུ་རྒྱལ་ཁོ་རྗེ་བྱུང་ཞིང་། རྨུ་རྒྱལ་ཁོ་རྗེའམ་རྨུ་ཡི་རྒྱལ་པོ་ཞེས་པའི་རྨུ་ནི་རུས་ཤིག་ཡིན། དེ་དུས་ཀྱི་ལག་ཆ་ཞགས་པ་སྟེ། འཁྲུག་རྩོད་ཀྱི་སྐབས་སུ་ཞགས་པ་བཏབ་ནས་དགྲ་བཟུང་བ་དང་། ཕྱིས་སུ་རྟ་དང་ཟོག་འཛིན་བྱེད་ཀྱི་ཞགས་པ་བཏབ་པ་དེའོ། །
དྲུག་པ་ཀྲོག་ཀྲོག་འདྲེ་སྟེ། འདྲེ་དང་ལྷ་ཡི་ཁྱད་པར་ཅི་ཡིན་ཞེ་ན། བསམ་པ་བཟང་བ་དང་དཀར་པོའི་དགེ་བ་ལ་དགའ་བར་ལྷ་དང་། མི་ལ་གནོད་པ་བྱེད་པར་འདྲེ་ཟེར་བ་ཡིན། ལྷ་འདྲེའི་འབྱེད་བྱེད་ནི་རང་བཞིན་གྱི་སྟེང་ནས་ཕྱེ་བ་མ་གཏོགས་ཁྱད་པར་ཆེན་པོ་མེད་དོ། །
སྔོན་གྱི་རྩོམ་ནང་དུ་ཆོས་སྐྱོང་དང་ཡུལ་ལྷ་གཞི་བདག་ལ་སོགས་པ་བསྟེན་པ་ལ་དགའ་བ་དེར་སུམ་པ་པཎྜི་ཏས་བཀའ་བཀྱོན་གནང་ཡོད། བོད་འདི་འདྲེ་ལ་དགའ་བ་ཞེས་ཡུལ་ལྷ་གཞི་བདག་རྒྱ་ལྷ་ལ་སོགས་པ་མཆོད་ནས་བསང་འབུལ་བཞིན་ཡོད་པ་དེ་ཐམས་ཅད་འདྲེ་རེད་ཟེར་བཞིན་ཡོད། དོན་གྱིས་ཆོས་འོག་ཏུ་བཅུག་ནས་ཆོས་སྐྱོང་དུ་གྱུར་པ་མ་གཏོགས་ཁྱད་པར་ཆེར་མེད། མིའི་ནང་གི་སེར་སྣ་ཅན་ཀྱང་འདྲེ་སྟེ། འདྲེ་ཞེས་པའང་ཕལ་ཆེར་མིའི་རིགས་ཤིག་ཡིན། མི་ལ་ལ་འདྲེ་འདྲ་འདྲ་ཞིག་རེད་ཅེས་བསམ་པ་བཙོག་པའམ་སྤྱོད་པ་ངན་པ་ལ་འདྲེ་ཟེར་བས། ཀྲོག་ཀྲོག་འདྲེ་ཞེས་པ་རྒྱལ་པོ་གདུག་རྩུབ་ཅན་ཞིག་བྱུང་བ་ཡིན་ཚོད་འདུག དེ་ཡི་དུས་སུ་འུར་རྡོ་སྟེ་འུར་ཆ་བྱུང་། ལོ་འགའི་སྔོན་འཇམ་དཔལ་རྒྱ་མཚོ་སློབ་གྲྭ་འདིར་ཡོང་ནས་ཁ་ཏ་བྱེད་དུས། ལོ་རབས་དགུ་བཅུ་པའི་མགོ་ཙམ་ཞིག་ལ་སྐབས་དེའི་འཇར་མན་ནུབ་མ་རུ་འཛམ་གླིང་གི་རིག་གནས་འགྲེམ་སྟོན་བྱས། དེའི་ནང་དུ་ཁོ་ཡང་ཞུགས་ཏེ་བལྟས་པའི་ཚེ། ཡ་མཚན་ཧ་ལས་པ་མང་བོ་འདུག་ཟེར་བྱུང་། ཨ་རིའི་དབྱིན་ཏིའི་ཨན་མི་རིགས་ལའང་ང་ཚོའི་འུར་ཆ་འདི་འདྲ་བ་འདུག དེ་ལོ་ངོ་སྟོང་ཕྲག་བཞི་ལྔའི་སྔོན་ནས་བཟོས་པ་ཡིན་ནའང་དེའི་མི་རྒྱུད་བོད་ཡིན་པ་ཁོ་ཐག་གོ། དབྱིན་ཏིའི་ཨན་མི་རིགས་འདི་བོད་དང་མི་རྒྱུད་གཅིག་ཡིན་པར་རྒྱུ་མཚན་མང་བོ་ཡོད། ནམ་མཁའི་ནོར་བུའི་དཔེ་ཆ་ཞིག་གི་ནང་དུ་དབྱིན་ཏིའི་ཨན་ས་ཆར་བོན་པོའི་མདུད་གསུམ་ལ་སོགས་པ་སྐུད་པས་འདྲེན་རྒྱག་རྒྱུ་ཡོད་ཚུལ་བཤད་འདུག ཉིས་སྟོང་ལོར་ང་ཡང་ཨ་མེ་རི་ཁར་སོང་སྟེ། ལོ་སར་སྐབས་དབྱིན་ཏིའི་ཨན་གྱི་ས་ཆར་སྐྱེས་ཕོ་མོ་ཐམས་ཅད་ཡོང་ནས་སྐོར་བྲོ་ལྟ་བུ་འཁྲབ་པར་བལྟས། གྱོན་པའི་སྟེང་ན་ང་ཚོའི་དགོན་པ་རྣམས་སུ་འཆམ་སྟེག་པའི་སྐབས་འབར་དོ་མང་བོ་དང་ཟོར་བཏགས་ཡོད་པ་ཇི་བཞིན་འདུག་པས་དགོན་པའི་འཆམ་དང་འདྲ་བར་འདུག མིའི་ངོ་ཚུགས་དང་སྐྲ་བསླེས་ཚུལ་སོགས་འདྲ་བས། སྐད་ཆ་མ་གཏོགས་པ་བོད་རེད་སྙམ་པའི་སྣང་བ་སྟེར་བར་བྱེད་དོ། །དེ་ལ་ཞིབ་འཇུག་བྱེད་རྒྱུ་ཡོད་ཀྱང་སྐད་ཆ་མི་ཤེས་པས་དཀའ། དེའི་མི་ཚད་ཉིན་ཞིག་བརྙན་འཕྲིན་ནང་རི་མགོར་མི་མང་བོས་རི་སྐོར་རྒྱག་བཞིན་ཡོད། ངས་དེ་ཙ་རི་གནས་སྐོར་ཡིན་ནམ་སྙམ་ནས་མཉམ་མ་བཞག་ནའང་། མི་མང་བོས་བྱིས་པ་དང་ཟ་རྒྱུ་ཁུར་ནས་ཟོག་དེད་དེ་འགྲོ་བཞིན་འདུག བལྟས་ཀྱིན་བལྟས་ཀྱིན་བོད་མ་ཡིན་པར་དབྱིན་ཏིའི་ཨན་མི་རིགས་ཀྱིས་རི་སྐོར་རྒྱག་པ་དེའོ། །དེར་བལྟས་པའི་ཚེ། རིག་གནས་སྟེང་གི་འབྲེལ་བ་ཧ་ཅང་གལ་ཆེ་བའོ། །ཞིབ་འཇུག་བྱེད་ན་མི་རྒྱུད་ཀྱི་སྟེང་ནས་འབྲེལ་བ་ལ་སོགས་པ་ཞིབ་འཇུག་བྱེད་དགོས་པ་ཤིན་ཏུ་གལ་ཆེན་ཞིག་གོ།
བདུན་པ་མ་སངས་རུས་དགུས་དབང་བྱས་ཤིང་། །ཡུལ་གྱི་མིང་ལ་བོད་ཁ་ཉ་དྲུག་ཟེར། །ཞེས་བོད་ཁ་གཡག་དྲུག་དང་ཉག་དྲུག ཉ་དྲུག་ཅེས་པའི་གཡག་དང་ཉག ཉ་རྣམས་དོན་གཅིག་ཏུ་འདུག གནའ་དུས་སུ་ཉག་ཅེས་པ་ནི་གཡག་གི་མིང་སྟེ། རྫ་ཆུའི་རྒྱུན་དེད་དེ་སོང་ན་འབྲི་ཆུ་ཡིན་ཞིང་། འབྲི་ཆུ་དེ་ལ་ཉག་ཆུ་ཞེས་བརྗོད། རྒྱ་ཡིག་ཏུ་མའོ་ཉིའུ་ཧོ(牦牛河)ཞེས་བསྒྱུར་པ་གཡག་ཆུའི་མིང་ངོ་། །མི་ཉག་ས་ཆའི་མི་ཉག་ཅེས་པ《སུམ་པའི་ཆོས་འབྱུང་》དུ་མི་ཡག་སྟེ། མིའི་སྐྱེ་གཟུགས་ཡག་པར་གསུངས་ཡོད། དེས་ན་གནའ་དུས་སུ་ཡ་དང་ཉ་ཡིག་ཕལ་ཆེར་གཅིག་ཡིན་པས། བོད་ཁམས་ཉ་དྲུག་དང་གཡག་དྲུག་ཀྱང་གཅིག་ཡིན་ནམ་སྙམ། མ་སངས་ཞེས་པ་མང་དུ་ཡོད་དེ། མ་སངས་བདུན་ཞེས་པ་ཡོད། མ་སངས་ཞེས་པ་ཆང་རིགས(羌族)ཡིན་ཞིང་། འདིའི་སྐོར་ངས་ཅུང་ཟད་བྲིས་ཡོད། འདིའི་དུས་སུ་དོང་རལ་གོ་ཆ་ཕུབ་ཆུང་བྱུང་ཞིང་། དོང་རལ་ནི་གྲི་ཡིན་པ་མ་གཏོགས་གཞུ་འཇོག་བྱེད་ནི་མིན་པར་སེམས། ཞིབ་ཏུ་བཤད་ན། དོང་ནི་གྲི་ཤུབས་ཀྱི་མིང་སྟེ། གྲི་ཤུབས་ཅན་གྱི་གྲི་རིང་བོ་རྐེད་ལ་འདོགས་པ་དེ་དུས་བྱུང་བ་མིན་ནམ་སྙམ། གོ་ཆ་ཞེས་པ་གནའ་དུས་ཀྱི་གོ་ཆ་ཀོ་ཡིས་བཟོས་པ་ཡིན་པས་དེ་ལྟར་གྲགས་ཤིང་། ཕྱིས་སུ་ལྕགས་ལ་སོགས་པས་བཟོས། ཀོ་བ་སྐམ་པོས་བཟོས་པའི་གོ་ཆ་ལ་མདུང་སོགས་ཀྱིས་ཕུག་མི་ནུས་པས་སོ། །ཕུབ་ཆུང་ནི་མདའ་འགོག་བྱེད་དེ། དབྱིབས་ནི་སླ་ངའི་ཁ་ལེབ་ལྟ་བུ་དང་རྒྱུ་སྨྱུག་མས་ལས་པ་ཡིན།
བརྒྱད་པ་ཀླུས་བཟུང་ཞེས་པའི་ཀླུ་ནི་ཆུ་ནང་གི་སེམས་ཅན་མ་ཡིན་ཏེ། ཀླུ་ཡུལ་ཞེས་པ་ཞིན་ཅང་གི་ས་ཆ་སྟེ། ཐེག་པ་ཆེན་པོའི་ཆོས《ཡུམ》ལ་སོགས་པ་ཀླུ་ཡི་ཡུལ་ནས་སློབ་དཔོན་ཀླུ་སྒྲུབ་ཀྱིས་གདན་དྲངས་པར་གསུངས་ཡོད་ཀྱང་། ལོ་རྒྱུས་ལ་ཞིབ་ཏུ་དཔྱད་པ་བཏང་བ་ཡིན་ན། སྤྱི་ལོ་མ་ཚུགས་གོང་གི་ལོ200ཡི་སྔོན་དུ་ཞིན་ཅང་གི་ས་ཆར་ཐེག་པ་ཆེན་པོའི་ཆོས་ཧ་ཅང་དར་ཡོད། རྒྱ་གར་ས་ཆར་སློབ་དཔོན་ཀླུ་སྒྲུབ་ཀྱི་དུས་སུ་ཤེར་ཕྱིན་ལ་སོགས་པ་དང། རྒྱ་ཡིས་ཕལ་བོ་ཆེ་ཡང་དེའི་གྲས་ཡིན་པར་བཤད་ཡོད། བོད་ཀྱིས་ཤེར་ཕྱིན་གྱི་སྐོར་ཡིན་ཅེས་བཤད། དེ་མཐའ་དག་རྒྱའི་སྐད་དུ་ལོང་ཙང(龙藏)ཞེས་ཀླུ་ཡུལ་ནས་དྲངས་པར་བཤད། ངས་བལྟས་ན་ཀླུ་ལོངས་སྤྱོད་ཆེ་བ་ཞེས་པ་ཞིན་ཅང་ས་ཆའི་མི་རིགས་ཤིག་ཡིན་སྙམ། ཀླུ་དང་ལི་ཞེས་པ་ཡི་གེའི་སྟེང་ངེས་པ་ཆེར་མེད་དེ། ཀླུ་དང་ལི་གཉིས་གཅིག་ཡིན་པར་སེམས། དཔྱད་པ་གཏོང་རྒྱུ་ཡོད། སྐབས་འདིར་བོད་ཁམས་གླིང་དགུར་ཞེས་བྲིས་ཡོད།
དགུ་པ་རྒྱལ་པོས་དབང་བྱས་ཞེས་དབང་བྱེད་མཁན་མཐའ་དག་རྒྱལ་པོ་ཡིན་ཀྱང་། སྐབས་འདིའི་རྒྱལ་པོ་ནི་ཀྲུང་གོའི་བྱང་ཕྱོགས་ཀྱི་མི་རིགས་གཏུམ་དྲག་ཅན་ཞིག་ཡོད་པ་དེ་ཡིན་ནམ་སེམས། དེ་ལ་ཀྱེ(羯)ཟེར་བ་ཀྱེ་ནས་རྒྱལ་དང་རྒྱལ་པོར་སྒྲ་འགྱུར་བར་འདོད། ཞུང་ནུའུ(匈奴)ལ་སོགས་པ་ཀྱེ་ཟེར་བ་དེ་ཡིན་ཞིང་། ཞུང་ནུའུ་ནི་མདོ་ལ་རིང་མོའི་རྫ་རི་ནས་བྱང་ངོས(河西走廊)སུ་ཐོན་ཏེ། ཕྱིས་སུ་ཞུང་ཡ་ལིས་ས་ཆར་སོང་བར་དཔྱད་པ་གཏོང་བཞིན་ཡོད། རང་རེའི་བོད་ཀྱིས་རྒྱལ་བོ་དང་འགོང་བོ་འདྲེའི་སྐོར་ཡིན་པར་འདོད། བཅུ་པ་འགོང་བོ་དབུན་དགུས་དབང་བྱས། ཡུལ་མིང་སྟོང་སྡེ་བཅོ་བརྒྱད་ཟེར། འདི་རགས་ཙམ་ཞིག་གོ།
ད་ལྟའི་ཞིབ་འཇུག་པ་རྣམས་ཀྱིས་མཉམ་འཇོག་གི་མེད་ཀྱང་། ཡིག་ཚང་རྣམས་སུ་ཞིབ་འཇུག་བྱེད་རྒྱུ་ཤིན་ཏུ་མང་། དེ་དག་བོད་རྒྱལ་སྔོན་གྱི་རྒྱལ་རབས་གཅིག་གི་མིང་ཡིན་ཞིང་། རྒྱལ་རབས་རེ་རེའི་ནང་དུ་རྒྱལ་པོ་དུ་བྱུང་བ་དང་། ལོ་ག་ཚོད་འགོར་བ་མི་ཤེས་ཀྱང་། རྒྱལ་རབས་གཅིག་ནི་མི་རབས་གཅིག་མིན་ཞིང་། དེ་དག་གི་དང་པོ་གནོད་སྦྱིན་གྱི་རིང་ལ་མདའ་གཞུ་བྱུང་བ་ལ་གཞིགས་ན། ལོ་ལྔ་སྟོང་དང་དྲུག་སྟོང་གི་ཡན་ཆད་ཡིན་སྲིད། གཉའ་ཁྲི་བཙན་པོ་ནས་ཐོ་ཐོ་རུའི་བར་ལ་ལོ་ལྔ་བརྒྱ་སོང་། ཐོ་ཐོ་རུའི་ཚེ་ཚད་བརྒྱ་དང་ཉི་ཤུ་ཡིན་ཞིང་། དེ་ནས་སྲོང་བཙན་བར་ལ་བརྒྱ་དང་བཅུ་གཅིག་སོང་། དེ་ལ་དཔྱད་པ་གཏོང་རྒྱུ་འདུག སྲོང་བཙན་འདས་ལོ་650 ཡིན་ཏེ། འདི་ལ་ནོར་རྒྱུ་མེད་པར་ཏུན་ཧོང་ཡིག་ཚང་དུ་ཐག་བཅད་ཡོད།
བོད་ཀྱི་ཡིག་ཚང་ནང་སྲོང་བཙན་སྒམ་པོ་ལོ་བརྒྱད་ཅུར་བཞུགས་ཞེས་གསུངས་ཡོད། དགེ་འདུན་ཆོས་འཕེལ་གྱི《དེབ་ཐེར་དཀར་པོ》དང་ཏུན་ཧོང་ཡིག་རྙིང་དུ། འདས་ལོ་དྲུག་བརྒྱ་དང་ལྔ་བཅུ་ཐམ་པ་བཟུང་སྟེ། ས་གླང་ཡིན་ན་སྤྱི་ལོ629 ལོ་དང་། མེ་གླང་ཡིན་ན617 ལོ་ཡིན་ཞིང་། མེ་གླང་གཞིར་བཅས་པ་ཡིན་ན་དགུང་ལོ་སོ་གསུམ་དང། ས་གླང་ཡིན་ན་དགུང་ལོ་ཉེར་གཉིས་པར་བཞུགས། དགུང་ལོ་བཅུ་གསུམ་སྟེང་ཁྲིར་བཞུགས་ནས་དགུང་ལོ་ཉེར་གཉིས་སྟེང་འདས་པ་ཡིན་ན། ཆབ་སྲིད་ལོ་བཅུ་བསྐྱངས་པ་ཡིན་པས། དེ་འདྲའི་བྱས་རྗེས་ཆེན་པོ་ཞིག་འཇོག་ནུས་སམ། འདང་རྒྱོབས་དང་། འདིའི་སྐོར་སྲོང་བཙན་གྱི་བྱས་རྗེས་གླེང་སྐབས་བརྗོད་པར་བྱ། དེ་ལྟར་ལོ་བཅུ་དང་ཉི་ཤུ་ཙམ་གྱི་རིང་ནུས་པ་ཞིག་མིན་ཞིང་། མཐའ་བཞིའི་རྒྱལ་ཁམས་ཐམས་ཅད་དབང་དུ་བསྡུས་ཤིང་། ཁྲིམས་ལ་སོགས་བྱ་བ་ཆེན་པོ་བཅས་ཡོད་པས། དངོས་གནས་མི་རབས་ཤིག་གི་རིང་ལ་མཛད་པའི་བྱ་བ་ཞིག་གོ །ལོ་སུམ་ཅུ་དང་ལོ་ཉི་ཤུའི་ཚེ་ཚད་ཅན་ཞིག་གིས་སྒྲུབ་མི་ནུས་པའོ། །
ས་གླང་དང་མེ་གླང་ཞེས་པ་དེ་དུས་རབས་བདུན་པའི་ས་གླང་དང་མེ་གླང་ཡིན་མི་དགོས་ཤིང་། 《དེབ་ཐེར་སྔོན་པོ》ཡི་ནང། ཐང་གོ་ཙུང་ཁྲིར་བཞུགས་པའི་ལོ་ནི་སྲོང་བཙན་ལྔ་བཅུ་པ་ཡིན་ཅེས་གསུངས་པའི་ཚིག་གནད་ཆེན་ཞིག་འདུག དེས་ན། ཐང་གོ་ཙུང་རྒྱལ་པོར་བསྡད་པའི་ལོ་ནི་སྤྱི་ལོ618 ལོ་ཡིན་ཞིང་། དེ་དུས་སྲོང་བཙན་དགུང་ལོ་ལྔ་བཅུའོ། །དེ་ལས་ལྔ་བཅུ་འཕྲི་ན། ས་གླང་ལོ་ཡིན་ཞིང། དེའི་སྟེང་ལྔ་བཅུ་དང་དེ་ནས་སུམ་ཅུ་བསྣན་ན། ལོ་བརྒྱད་ཅུ་གྱ་གཉིས་ཡིན་པ་དེ་འགྲིག་ཡོད། དེའི་སྟབས་ཀྱིས་ས་གླང་ཡིན་ན། དུས་རབས་སྔོན་མའི་ས་གླང་སྟེ། སྤྱི་ལོ569 ལོ་དང་། མེ་གླང་ཡིན་ན་ལོ557 ལོ་ཡིན། འཁྲུངས་ལོ་མེ་གླང་ཡིན་ན། སྤྱི་ལོ557 ལོར་ཁེལ་ཞིང་། འདས་ལོ་སྤྱི་ལོ650 ལོའི་བར་སྲོང་བཙན་དགུང་ལོ་གོ་གཉིས་ཡིན་པས། དེ་མིན་པར་སེམས་ཏེ་ངེས་པ་མེད། ས་གླང་ཡིན་ན་དགུང་ལོ་གྱ་གཉིས་ཡིན་པས་ཡིག་ཚང་ཚང་མ་ཐོད་གཏུགས་ནུས། རེན་ནའེ་ཆང(任乃强)གིས་ཀྱང་འདིར་དཔྱད་པ་བཏང་ཡོད། བོད་ཀྱི་ལོ་རྒྱུས་ཡིག་ཚང་མཐའ་དག་ཏུ་རགས་བཤད་བྱས་ན། སྲོང་བཙན་དགུང་ལོ་བརྒྱད་ཅུ་དང་། ཞིབ་བཤད་བྱས་ན། དགུང་ལོ་གྱ་གཉིས་ཡིན་པ་གསུངས་ཡོད། དེ་དག་ཕལ་ཆེར་བདེན་ནམ་བསམས། 《དེབ་ཐེར་དཀར་པོའི》དབང་དུ་བཏང་ནའང་། ས་གླང་དེ་དུས་རབས་བདུན་པའི་ས་གླང་ཡིན་པའི་ངེས་པ་མེད། དུས་རབས་སྔ་མའི་ས་གླང་སྟེ། ལོ་སྐོར་དྲུག་ཅུའི་སྔོན་དུ་དེད་ན་འགྲིག་ཡོད།
གཉའ་ཁྲི་བཙན་པོས་སྲིད་བཟུང་བའི་ལོ་ནི། སྤྱི་ལོའི་གོང་གི161 ལོ་ཡིན་ཞིང་། དེའི་ལོ་བཞི་སྟོང་ལྔ་སྟོང་གི་སྔོན་དུ་དབང་མཛད་བཅུ་བྱོན། འདི་ལ་མུ་མཐུད་དུ་དཔྱད་པ་གཏང་དགོས། གནའ་དུས་ཀྱི་བོད་ནི་ཇི་ལྟ་བུ་ཡིན་པ་ཡིག་ཚང་དུ། བོད་ཡུལ་ཡི་དྭགས་དུད་འགྲོའི་འགྲོ་བ་ཀུན། །མི་ལུས་ཐོབ་ཏུ་རུང་བའི་དུས་གཟིགས་ནས། ཞེས་དུས་སྐབས་དེར་བོད་ཀྱི་ཡུལ་དུ་གནས་པའི་དམྱལ་བ་ཡི་དྭགས་ལ་སོགས་པ་མི་ལུས་ཐོབ་པའི་དུས་ལ་བབ་པར་གཟིགས་ནས། འཕགས་པ་སྤྱན་རས་གཟིགས་ཀྱི་སྤྲུལ་བ་བྱོན་པར་བཤད་ཡོད་ཀྱང་། ད་ལྟ་ང་ཚོས་བསམ་བློ་བཏང་ན། ཡི་དྭགས་ནི་ཟས་སྐོམ་གྱིས་མནར་ཏེ། མུ་གེ་མྱོང་བའི་སེམས་ཅན་ཞིག་དང་། དུད་འགྲོ་ནི་བླུན་པོའམ་གླེན་པའི་སེམས་ཅན་ཞིག་ཡིན་པ་ལ་བསམ་བློ་བཏང་ན་འགྲིག དེ་ལྟར་མིའི་འགྲོ་བ་རྣམས་སྤྲེའུ་བྱང་ཆུབ་སེམས་དཔའ་དང་བྲག་སྲིན་མོ་གཉིས་ལས་མཆེད་པའི་གཏམ་རྒྱུད་དེ་བཤད་ཡོད། ད་ལྟའི་ཚན་རིག་གི་འབྱུང་ཁུངས་བོད་ཀྱི་གཏམ་རྒྱུད་དེར་ཐུག་འདུག་ཅེས་བཤད་བཞིན་ཡོད།
ཨ་ལགས་དུང་དཀར་ཚང་དེ་སྔ་སྐབས་དེའི་འཇར་མན་ནུབ་མའི་ཚོགས་འདུ་ཞིག་ལ་ཞུགས་ནས། དེའི་གནས་ཚུལ་ཞིག་བྲིས་ཡོད། གནས་ཚུལ་དེ་ངས་མཐོང་མྱོང་། དེའི་སྟེང་དུ་འཇར་མན་ནུབ་མའི་ལོ་རྒྱུས་སྨྲ་བ་མང་བོ་ཚོགས་ནས་ཏར་ཝུན་གྱི་བཤད་ཚུལ་གྱི་འབྱུང་ཁུངས་དེར་བརྟག་དཔྱད་བྱས་པ་ན། འཛམ་བུ་གླིང་དུ་བོད་མ་གཏོགས་མེད་པར་བརྗོད་ཡོད། དེ་ལ་བརྟེན་ནས་ཏར་ཝུན་གྱིས་སྤྲེའུ་དེ་མི་རུ་གྱུར་པར་ཨེ་ཡིན་སྙམ་ནས་དཔྱད་པ་བཏང་། ད་ལྟའི་ཚན་རིག་པ་མང་བོས་ཁས་ལེན་བཞིན་ཡོད་ཀྱང་། ད་ལྟ་ཁས་མི་ལེན་པ་མང་བོ་བྱུང་། དེ་དག་གིས་ལྡོག་ཕྱོགས་ཀྱིས་མི་འཐད་པའི་སྒྲུབ་བྱེད་བཀོད་དེ། སྔོན་གྱི་སྤྲེའུ་དེ་མི་རུ་འགྱུར་བ་ཡིན་ན། ད་ལྟའི་སྤྲེའུ་མི་རུ་མི་འགྱུར་བའི་རྒྱུ་མཚན་ཅི་ཡིན་པ་བཤད། གང་ཡིན་ཀྱང་། གཏམ་རྒྱུད་དེ་སངས་རྒྱས་ཆོས་ལུགས་ཀྱི་བཤད་ཚུལ་མིན་པར། དོན་དམ་དུ་བོད་ཀྱི་དམངས་ཁྲོད་ཀྱི་གཏམ་རྒྱུད་ཁོ་ན་ཞིག་ཡིན་པར་ཨ་ལགས་དུང་དཀར་གྱིས་ཀྱང་བཤད་ཡོད། སྤྲེའུ་བྱང་ཆུབ་སེམས་དཔའ་དང་བྲག་སྲིན་མོ་གཉིས་ལས་མི་རྒྱུད་མཆེད་པའི་གནས་དེ་ལྷོ་ཁའི་ཀོང་པོ་རིར་བྲག་ཁུང་དང་བཅས་པ་མཇལ་རྒྱུ་ཡོད་པ་དེའོ། །
གལ་ཏེ་སྤྲེའུ་ལྟ་བུའི་གདོད་མའི་དུས་སྐབས་ཤིག་ཡོད་ཚེ། དེ་ནི་ལོ་ཁྲི་ཚོ་ཉིས་བརྒྱ་དང་སུམ་བརྒྱའི་གོང་གི་ལོ་རྒྱུས་ཙམ་ལས་ཉེ་རབས་ཀྱི་ལོ་རྒྱུས་ཤིག་གཏན་ནས་མིན་ནོ། །དེའི་ནང་དུ་མིའི་རིགས་ཀྱི་ཐོག་མ་དེ་འགྲོ་བ་རིགས་དྲུག་ནས་འཕོས་པ་ཡིན་ཅེས་པ་ལ་དཔྱད་པ་གཏོང་དགོས་ཏེ། དམྱལ་བ་ནས་འཕོས་པ་དེ་ངོ་ནག་ཅིང་མི་སྡུག་པ། སྡུག་བསྲན་ཆེ་བ་སོགས་བོད་རིགས་དང་ཡོངས་སུ་མཐུན་པ་ཞིག་ཡིན་ལ། ང་ཚོ་འཚོ་སྡོད་བྱེད་སའི་མཐོ་སྒང་གི་ཉི་འོད་འཕྲོ་ཤུགས་ཆེ་བའི་དབང་གིས་མིའི་ངོ་མདོག་ནག་པོ་ཡིན་ཞིང་། མི་ནག་འདྲ་བ་ཞིག་མིན་ནའང་སྨུག་པོ་ཡིན་ཀྱང་སྲིད། དེ་འདྲ་ཡིན་ན་དབྱིན་ཏིའི་ཨན་མི་རིགས་དང་འདྲ་སེ་འདུག ཡི་དྭགས་ནས་འཕོས་པའི་མི་དེའི་རིགས་ནི་སེར་སྣ་དང་འདོད་སྲེད་ཆེ་བ་སྟེ། ཟས་རིགས་དཀོན་པའི་རང་བཞིན་ཅན་ཞིག་དང་། དུད་འགྲོ་ནས་འཕོས་པ་དེ་གླེན་ཞིང་གཏུམ་པོ་ཅན། གཟུགས་བྱད་མི་ལེགས་པ་ཞིག་ཡིན་པ་དེར་དུས་ད་ལྟའང་ཨ་རིག་གླེན་པ་ཞེས་པའི་ངག་རྒྱུན་ཡོད་པ་ལྟར། བོད་འབྲོག་པ་ནི་གནའ་དུས་གླེན་པ་ལྟ་བུ་ཡིན་ཏེ། ཨ་རིག་གླེན་པ་སྔོན་ལྷ་སའི་ཇོ་བོར་མཇལ་བར་ཕྱིན་ནས། ཇོ་བོའི་མདུན་དུ་སྙིང་མ་རྗེ། ཁྱོད་རྐང་རྗེན་ཡིན་པས་རྐང་བ་མི་གྲང་བ་ཨེ་ཡིན། ལོ་རྗེས་མར་ངས་ཁྱོད་ལ་ལྷམ་བཙེམས་ཏེ་ཁྱེར་ཡོང་བར་བཤད་པའི་གཏམ་རྒྱུད་ཡོད། ལྷ་མིན་ནས་འཕོས་པ་མཐུ་དང་ཕྲག་དོག་ཆེ་བ། སྐབས་འདིའི་མཐུ་ཞེས་པ་བསམ་པ་ནག་པོར་གོ་དགོས། ཕྲག་དོག་ལྷ་མིན་ནས་འཕོས་པའོ། །ལྷ་ནས་འཕོས་པ་དེ་སེམས་རྒྱུད་བཟང་ཞིང་བྱད་གཟུགས་མཛེས་པ། ཞལ་མཛེས་པ་ལྷ་དང་ལྷ་མོ་ལྟ་བུ་ཞེས་ཧ་ཅང་མཛེས་པ་ཞིག་ཏུ་བརྩི་བ་དེ་བཞིན་ཡིན།
སྤྱིར་རིགས་དྲུག་ནས་འཕོས་འོངས་པ་དེར་སེམས་ཀྱི་སྟེང་ནས་ཀྱང་འཇོག་རྒྱུ་ཡོད་དེ། ནམ་ཡང་སེམས་དགའ་ལྷང་ལྷང་དུ་ཡོད་པའི་མི་ནི་ལྷའི་རིགས་དང་། སྐྱིད་སྡུག་འདྲེས་མ་ཡིན་པ་ནི་མི། དུས་རྟག་ཏུ་སྡུག་ཁོ་ན་མྱོང་བ་དེ་དམྱལ་བ་ནས་འཕོས་པའི་རིགས་དང་། ཟས་སྐོམ་གྱི་སྡུག་བསྔལ་ཡོད་པ་དག་ནི་ཡི་དྭགས་ཀྱི་རིགས། ཧ་ཅང་གླེན་ཞིང་བླུན་པོའི་རིགས་ནི་དུད་འགྲོའི་རིགས་ཡིན་པ་སོགས་སེམས་ཁམས་ཀྱི་སྟེང་ནས་ཀྱང་འཇོག་ཚུལ་ཡོད་པས་དེང་གི་མིར་བཤད་ནའང་གོ་བདེ་བོ་ཡོད། དམྱལ་བ་ཞེས་པ་ས་རིམ་པ་བདུན་གྱི་འོག་ན་ཡོད་ཅེས་ངོས་འཛིན་བྱེད་མི་དགོས། དེ་ནི་མིའི་སེམས་ཀྱི་སྟེང་ནས་འཇོག་པ་མ་གཏོགས་ས་ཆ་ལྟ་བུ་གཞན་ཞིག་ལ་ངོས་འཛིན་རྒྱུ་མེད། ལྷ་མིན་ཟེར་བ་འཐབ་འཁྲུག་ལ་དགའ་ཞིང་ཕྲག་དོག་ཆེ་ཞེས་པ་འདིར་ལྟོས་ནའང་སེམས་ཅན་གྱི་ཁྱད་ཆོས་སྟེང་ནས་བཞག་པ་ཨེ་ཡིན་སྙམ། ཡང་ངའི་བསམ་པར་སྤྱི་ཚོགས་དཔལ་འབྱོར་དང་ཁོར་ཡུག་གི་སྟེང་ནས་ཀྱང་འཇོག་རྒྱུ་ཡོད་དེ། མིའི་ཁོར་ཡུག་ལ་བཟང་ངན་གཉིས་ཀ་ཡོད་ལ། ལྷ་ལྟ་བུ་ཡིན་ཚེ་དཔག་བསམ་འཁྲི་ཤིང་ལ་བརྟེན་པ་བཞིན་དུ་ཟས་གོས་རང་གྲུབ་ཡིན་པ། ནམ་རྒྱུན་གླུ་ལེན་གར་རྩེད་དང་དགའ་བདེའི་ལོངས་སྤྱོད་ལ་རོལ་ནས་ཡོད་པ། ཡི་དྭགས་ཀྱི་རིགས་ནི་དེང་སང་གི་ཧྥེ་གླིང་ལྟ་བུ་ཟས་དཀོན་བྱུང་ཡོད་པའི་མི་དེ་དག་སྟེ། གཙོ་བོ་རང་བྱུང་གི་ཐོན་ཁུངས་མེད་པའི་ཁོར་ཡུག་གི་རྐྱེན་ཡིན། དེ་ལྟ་བུའི་འགྲོ་བ་བྱུང་ནས་ཟས་སུ་ཤིང་ཏོག་ཟ་བ་དང་གོས་སུ་ཤིང་ལོ་གྱོན་པར་དེང་སང་གདོད་མའི་མི་ཞེས་བྲིས་ཡོད།
ང་ཚོའི་ལོ་རྒྱུས་སུ་བཀོད་པ་ཡི་དྭགས་ལྟ་བུ་སྙིང་རྗེའི་གནས་སུ་མཐོང་ཞེས་པ་དེའི་ནང་གི་བསེ་དམུ་ལྡོང་སྟོང་དབྲ་དང་འབྲུ་སྟེ་མིའུ་བུ་གདུང་དྲུག་བྱུང་། གདུང་བཞི་ཞེས་བགྲངས་ཀྱང་གདུང་དྲུག་དར་ཆེ། མ་རྨོས་འབྲུ་ཟ་གོས་སུ་ཤིང་ལོ་གྱོན། །ཅེས་མ་རྨོས་ཟེར་བ་ནི་རི་མགོའི་ཤིང་ཏོག་ཟོས་པ་ལ་ཟེར། ཀློ་བ་དང་མོན་པའི་རིགས་སོགས་ཀྱིས་གནའ་དུས་སུ་ཤིང་ཏོག་སོགས་ཟོས་ནས་འཚོ་བ་རོལ་པ་སྟེ། རང་བྱུང་གི་འབྲུ་རིགས་སོགས་ཟ་བ་ལ་མ་རྨོས་འབྲུ་ཟ་ཟེར། གོས་སུ་ཤིང་ལོ་གྱོན། ནགས་སུ་རི་དྭགས་ལྟ་བུར་གནས་པ་ནི། །ཀློ་དང་མོན་ལྟར་སྤྱོད་པའི་བོད་ཡུལ་གང་། །ཞེས་གསུངས། བཅིངས་འགྲོལ་བྱས་རྗེས་སྐབས་དེའི་ལྷ་སའི་ལས་བྱེད་པ་སྐོར་ཞིག་གནས་དེར་སོང་། བླ་བྲང་བཀྲ་ཤིས་འཁྱིལ་གྱི་ཨ་ཁུ་བསམ་འགྲུབ་རྒྱ་མཚོ་ཚང་ཡང་མཇལ་སྐོར་དུ་གནས་དེར་ཕེབས། གནས་ཚུལ་བཤད་པ་ལྟར་ན། ཀློ་པ་རྣམས་འདུག་སའི་ཁང་བ་ནི་སྡོང་མགོ་ན་བྱ་ཚང་བཞིན་དུ་ཡོད་ལ། སྐབས་འགར་ཆུ་ལོག་བྱུང་དུས་ཆུའི་ཁུར་ཡོང་བའི་རི་དྭགས་རྣམས་འཐུས་ནས་ཟ་བཞིན་ཡོད། རྒྱུན་དུ་པགས་པ་གྱོན་ཞིང་ལ་ལར་གོན་རྒྱུའང་མེད། དེ་བས་མི་དམངས་སྲིད་གཞུང་གིས་དེ་དག་མི་རུ་གཏོང་དགོས་པར་ཐབས་བཀོད་སྣ་ཚོགས་འཐེན། སྔོན་དུས་ལྷ་སའི་སྡེ་བ་གཞུང་གིས་འབྲུ་རིགས་ལ་སོགས་ཁྱེར་སོང་ནས་ཁོ་ཚོའི་ཤ་དང་གླ་རྩི་སོགས་ལ་བརྗེ་རེས་བྱེད་བཞིན་ཡོད། རྗེས་སུ་མི་དམངས་སྲིད་གཞུང་གིས་ཟས་གོས་སོགས་བསྐྱལ་ནས་སོང་ཚེ། དེ་དག་མི་ཡོད་སར་གཏན་ནས་མི་འོངས་ཏེ། དངོས་པོ་རྣམས་གནས་དེར་ཚོང་ཁང་ལྟ་བུར་བསྒྲིགས་ནས་མི་རྣམས་ཐག་རིང་དུ་སོང་ཤུལ་ནས། ད་གཟོད་འཇབ་སྟེ་འོངས་ནས་དངོས་པོ་ཁྱེར་འགྲོ་བ་ཡིན་ཟེར། གནས་དེའི་མི་རྣམས་གྱོན་པར་ལོབས་མེད་པས་གཅེར་བུར་རི་དྭགས་ལྟར་བསྡད་ཡོད། རིམ་གྱིས་མི་དང་ཐག་ཇེ་ཉེར་ཡོང་ནས་འབྲེལ་བ་ཆགས་ཤིང་། དེའི་ནང་ནས་མི་གཅིག་ཀྲུང་དབྱང་མི་རིགས་སློབ་ཆེན་དུ་བསྐྱལ་ནས་སློབ་སྦྱོང་ལོ་གསུམ་བཞི་ལ་བྱས་ཏེ་ཕྱིར་ལོག་སྐབས་གོན་པ་ཕུད་ནས་ཕྱིར་བྲོས་སོང་ཟེར། དེར་བལྟས་ན་ལོ་རྒྱུས་སུ་ཞིབ་འབྲི་བྱས་ཡོད་པའི་གནའ་རབས་ལོ་རྒྱུས་རྣམས་ངོ་མ་རེད་བསམས། དེའི་ནང་ནས་ཕ་རིགས་ཏེ་སྤྲེའུ་བྱང་ཆུབ་སེམས་དཔའི་རྒྱུད་རྣམས་ནི། དད་བརྩོན་ཆེ་ཞིང་གཏོང་ཕོད་དག་ལ་དགའ། །རྒྱུད་འཇམ་ཚིག་བཙུན་སྨྲར་མཁས་ངང་ཚུལ་བཟང་། །ཞེས་སྨྲར་མཁས་པ་དང་། ངང་ཚུལ་བཟང་བ། སེམས་ཆུང་ཞིང་ལུས་སེམས་ཡངས་པ་སོགས་བརྗོད་ཡོད་ལ། མ་དང་འདྲ་བའི་སྐོར་ནི། ཉོན་མོངས་ཆེ་ཞིང་འགྲན་སེམས་ཕྲག་དོག་རྒྱས། །ཟས་ནོར་ལ་སྲེད་ཁྲོ་གཏུམ་གཞན་སྐྱོན་སྒྲོག འོན་ཀྱང་ལུས་ཤེད་སྙིང་སྟོབས་ཆེ་བ་ཡིན། །ཅེས་འདི་དག་ནི་བྲག་སྲིན་མོར་འདྲ་བ་ཡིན་ཅེས་བཤད་ཚུལ་ཞིག་ཡིན་མོད། དོན་གྱིས་གནའ་མིའི་ཁྱད་ཆོས་ཕྱོགས་གཅིག་ཏུ་བསྡུས། དེ་ནས་རིམ་བཞིན་མི་རྒྱུད་དེ་བྱུང་ནས་རྒྱལ་ཕྲན་བཅུ་གཉིས་དང་། རྒྱལ་ཕྲན་སིལ་མ་བཞི་བཅུ་སོགས་བྱུང་། རྒྱལ་ཕྲན་དེ་དག་འཐབ་རྩོད་སྲོག་གཅོད་དགའ། ། ལེགས་ཉེས་མི་རྩི་བཀྱོན་འབེབས་བཙོན་རར་བཅུག ཅེས་གནས་སྐབས་དེའི་རྒྱལ་ཕྲན་ཞེས་པ་ནི་སྡེ་བའི་ཚབ་ཡིན་པ་འདྲ། དེ་ཡང་རྒྱའི་ཡིག་ཚང་དུ་ཧན་རྒྱལ་རབས་ཀྱི་དུས་ཀྱི་པེ་བོའུ་ཧྲི་ཙོན་ཆིང་ཞེས་པའི་སྤྱང་གི་རིགས་ནི་བོད་རིགས་ཡིན་ཞིང་། སྐབས་དེར་ནུབ་ཕྱོགས་ན་ཆང་གི་རིགས་བརྒྱ་དང་ལྔ་བཅུ་ཡོད་པར་བརྗོད་ཡོད། བོད་རིགས་ཡིན་པའི་རྒྱུ་མཚན་སྐད་རིགས་ཀྱི་སྟེང་ནས་མང་བོ་བཤད་འདུག འཐབ་རྩོད་དང་སྲོག་གཅོད་ལ་དགའ་བ་སོགས་ལ་བལྟས་ན། གླིང་སེང་ཆེན་གྱི་སྒྲུང་ལ་སོགས་པའང་དེ་དུས་ཀྱི་གནས་ཚུལ་བྲིས་པ་ཨེ་ཡིན་བསམས། ལ་ལས་དེ་ནི་ཁྲི་སྲོང་ལྡེ་བཙན་གྱི་རིང་ཡིན་ལ། དེའི་ནང་དུ་སློབ་དཔོན་པདྨ་འབྱུང་གནས་ཡོད་པ་ཁོང་ནི་ཁྲི་སྲོང་ལྡེ་བཙན་སྐབས་ཀྱི་མི་ཡིན་པས། གེ་སར་སྒྲུང་ནི་ཁྲི་སྲོང་ལྡེ་བཙན་གྱི་དུས་སུ་བྱུང་བར་འདོད་པའང་ཡོད། དེའང་ངེས་པ་མེད་དེ། སྤྲེའུ་བྱང་ཆུབ་སེམས་དཔའ་ཞེས་པའི་མིང་སོགས་རྗེས་ནས་ཁ་སྣོན་བྱས་པ་ཞིག་གོ། གདོད་མའི་དུས་སུ་སངས་རྒྱས་ཆོས་ལུགས་དར་མེད་པ་ཞིག་ལ་བྱང་ཆུབ་སེམས་དཔའ་ཞེས་པའི་མིང་དེ་ཡོད་དོན་མེད། དེས་ན་སྐབས་དེའི་སློབ་དཔོན་པདྨ་འབྱུང་གནས་དང་སྤྱན་རས་གཟིགས་སོགས་ལྷ་རྣམས་ཀྱི་མིང་ནང་དུ་དྲངས་པ་རེད་བསམས། ལོ་རྒྱུས་དངོས་ལ་དཔྱད་པ་བཏང་ན། དེ་དག་ཚང་མ་རྒྱལ་ཕྲན་སིལ་མའི་སྐབས་ཡིན་ནམ་སྙམ། དེ་མིན་ཚེ་གླིང་སེང་ཆེན་གྱིས་འཁྲུག་པ་རྒྱག་དུས་དེ་འདྲའི་རྒྱལ་ཕྲན་མང་བོ་ཞིག་གང་ནས་བྱུང་། དེ་འདྲའི་རྒྱལ་ཕྲན་མང་བོ་ཡིག་ཚང་ནང་དུའང་བཀོད་མེད་པས། ཀྲུང་གོའི་ཀྲན་གོ་ལ་སོགས་པ་དེའི་སྐབས་ཀྱི་གནས་ཚུལ་ལྟ་བུ་ཞིག་ཡིན་པར་བསམས། ལེགས་ཉེས་མི་རྩི་བཙོན་རར་བཅུག མཐའ་བཞིའི་རྒྱལ་པོ་རྟག་ཏུ་མནར་ཅིང་གཙེ། །རྒྱ་ནག་རྒྱལ་པོ་ཤིང་ལ་སྦྲུལ་ལྟར་འཁྲི། །ཞེས་པ་ཤིང་ལ་སྦྲུལ་འཁྱིལ་བ་བཞིན་དུ་གནོད་པ་བྱས། རྒྱ་གར་རྒྱལ་པོ་ལུག་ལ་སྤྱང་ལྟར་འཇབ། །ཅེས་པ་རྒྱ་གར་རྒྱལ་པོས་བོད་ལ་སྤྱང་ཀི་ལུག་ཁྱུར་རྒྱུག་པ་བཞིན་དུ་བཙན་འཛུལ་བྱས་པ། སྟག་གཟིག་རྒྱལ་པོ་བ་ལ་ཁྲ་ལྟར་རྒྱུགས། །ཞེས་སྟག་གཟིག་ནི་དེང་སང་གི་པོ་ཟི་ཞེས་པ་སྟེ། ཨ་རབ་ཀྱི་རིགས་ཤིག་གོ། ཐང་རྒྱལ་རབས་སོགས་རྒྱའི་ཡིག་ཚང་དུ་པོ་ཟི་ཞེས་པ་མང་དུ་བྱུང་ཡོད། གེ་སར་རྒྱལ་པོ་ཤིང་ལ་སྟ་ལྟར་འཚབ། །ཅེས་གེ་སར་ནི་གླིང་གེ་སར་མ་ཡིན་པར་ཁྲོམ་གེ་སར་ཞེས་པ་སྟེ། ཁྲོམ་གེ་སར་ནི་ཕལ་ཆེར་ཐུར་ཁེ(土耳其)ཡིན་རྒྱུ་རེད་བསམས། གེ་སར་ཞེས་པ་དཔའ་བོའི་དོན་ནོ། །དེ་དུས་ནུབ་ཕྱོགས་སུ་སྟོབས་ཆེན་ཞིག་ཡོད་པ་ནི་ཐུར་ཁེ་རྒྱལ་ཁབ་བོ། །ལ་ལས་ཁེ་ས་ཏ་ཏིས(凯撒大帝)ཡོང་ནས་མིང་ཐོགས་པར་བཤད་པའང་ཡོད། ཤིང་ལ་སྟ་ལྟར་འཚབ་ཅེས་པ་ཤིང་སྟེང་དུ་སྟ་རེས་གཙེས་པ་བཞིན་དུ། འཚབ་ཅེས་པ་གཙབ་ཅེས་པ་སྟེ། སྟ་རེས་ཤིང་གཙབ་པ་བཞིན་དུ་བོད་ཀྱི་ས་ཆ་དང་རྒྱུ་ནོར་གང་བྱུང་དུ་འཕྲོག་པར་གོ་དགོས། འཐབ་ཏུ་མི་བཏུབ་བོད་ལ་དམག་གྲངས་ཉུང་། །ཞེས་བོད་ལ་མི་གྲངས་ཉུང་བས་དམག་གྲངས་དེ་ལས་ཀྱང་ཉུང་བས་འཐབ་ན་མི་ཐུབ་པ་དེ་བཤད་པ་ཡིན། ཡུལ་འགྲོ་རྒྱལ་པོ་རྣམས་ཀྱིས་མི་སྟེར་ཞིང་། །ཞེས་པ་ཡུལ་ཕྱོགས་གཞན་དུ་འགྲིམ་པར་རྒྱལ་པོ་རྣམས་ཀྱིས་བཀག་ཅིང་འགྲོ་རུ་མི་འཇུག་པའམ། ཡང་ན་དབུས་གཙང་གི་ཡུལ་ཐམས་ཅད་ལ་འཕྲོག་གསོད་ཀྱི་དགྲ་ཇག་གང་སར་ཡོད་པས་འགྲོ་སའི་གནས་མེད་པར་སྟོན་པ་ཡིན། ཐང་ལ་མི་ཆགས་བྲག་རི་བཙན་པོ་འཛིན། །ཅེས་ཐང་བདེ་སར་འདུག་མི་ཐུབ་པར་བྲག་མགོ་དང་རི་མགོར་བསྡད་ཡོད་པ་སྟོན། རྗེས་སུ་རྒྱལ་པོ་སྲོང་བཙན་གྱི་སྐབས་སུ་རི་མགོའི་ཁྱིམ་ཚང་ཐམས་ཅད་ཀླུང་དུ་ཕབ་ཅེས་པ་དེས་ཀྱང་དེའི་སྔོན་ཕལ་ཆེར་རི་མགོར་བསྡད་ཡོད་པ་མཚོན་ཐུབ། བཟའ་བཏུང་མི་རྙེད་བཀྲེས་སྐོམ་སྡུག་བསྔལ་ཆེ། །བོད་ཡུལ་མི་རྣམས་སྡུག་བསྔལ་རབ་ཏུ་ཆེ། །གཉའ་ཁྲི་བཙན་པོ་བོད་ཡུལ་རྗེར་གཤེགས་ནས། །བོད་འབངས་བདེ་ཞིང་སྐྱིད་པར་མཛད་པ་ཡིན། །ཅེས་རྗེ་གཉའ་ཁྲི་བྱོན་ནས་བོད་འབངས་ཀྱི་འཚོ་བ་ཇེ་བཟང་དུ་སོང་བ་བརྗོད་ཡོད། གཉའ་ཁྲི་བཙན་པོ་བྱོན་ཚུལ་ལ་བཤད་ཚུལ་མང་བོ་ཞིག་ཡོད། ལ་ལས་རྒྱ་གར་གྱི་རྒྱལ་པོ་སྐྱ་སེང་བུ་ལྔ་དང་དམག་བརྒྱ་བ་གཉིས་འཐབ་ནས་སྐྱ་སེང་གིས་དམག་བརྒྱ་བ་ཕ་དང་བཅས་པ་བུ་གོ་དགུ་བསད། བུ་ཆུང་བ་རུ་པ་ཏི་ཞེས་པ་བྲོས་ནས་བོད་ཡུལ་དུ་འོངས་པ་དེ་གཉའ་ཁྲི་བཙན་པོ་ཡིན་ཅེས་པའི་བཤད་སྲོལ་ཀྱང་ཡོད་མོད་དེ་བདེན་མིན་མི་ཤེས། སྐབས་དེར་གཉའ་ཁྲི་གང་ནས་འོངས་ཞེས་པ་ལ་མཛུབ་མོས་བསྟན་པ་ནི་ནམ་མཁའ་ཡིན་པའམ་རྒྱབ་ཕྱོགས་ཡིན་པ་མི་ཤེས། ལྐུགས་པ་ལྟ་བུའི་སྐད་ཆ་མི་ཤེས་པས་མི་རིགས་གཞན་ཞིག་ཡིན་ཚོད་འདུག དེར་བོན་པོ་གནམ་ལ་དགའ་བས་གནམ་ནས་བབས་པ་ཡིན་ཟེར། དེ་ནས་བོན་པོ་བཅུ་གཉིས་ཀྱིས་ཤིང་ཁྲིའི་སྟེང་དུ་བཀྱགས་ནས་གཉའ་བར་ཁུར་ཏེ་འོངས་པས་གཉའ་ཁྲི་བཙན་པོ་ཞེས་པའི་མཚན་ཐོགས། དེ་དུས་ཀྱི་རིག་གནས་ཀྱི་ཁྱད་ཆོས་ནི་ཅི་ཡིན་ཟེར་ན། ཕྱྭ་དང་གནམ་ལ་དགའ་བ་སྟེ། །ཞེས་ཕྱྭ་ནི་གཙོ་བོ་མོ་འདེབས་རྒྱུ་དང་གཡང་འགུགས་རྒྱུ་སོགས་ལ་ཟེར། གནམ་ལ་དགའ་ཞིང་མི་རྒྱུད་ལྷ་ནས་བྱུང་ཟེར་བ་སོགས་བོན་པོའི་བཤད་ཚུལ་ཡིན་ངེས། སྔོན་གྱི་རྒྱལ་པོ་ཚང་མ་སྲས་རྣམས་ཆིབས་ཁ་ཐུབ་པ་ན། དམུ་ཐག་ལ་འཇུས། ནས་ནམ་མཁར་གཤེགས་ཞེས་བཀོད་ཡོད། དེ་ནི་ལྷ་སྒྲུང་ལྟ་བུ་ཞིག་གོ། རྟག་ཏུ་ཤ་ཆང་གིས་ནི་འདྲེ་མཆོད་བྱེད། །ཅེས་དམར་བསང་གཏོང་བ་དེང་སང་ས་ཆ་ལ་ལར་སྲོལ་དེ་ཡོད། ཕ་ཁི་སི་ཐན་དུ་བོད་སྐད་བཤད་བཞིན་པའི་བོད་རིགས་ཡོད་པ་དེ་དག་གིས་ཀྱང་དམར་བསང་གཏོང་བཞིན་ཡོད་ཟེར། ས་ཆ་དེར་བསང་ཕུད་པ་དང་སྐོར་བ་བྱེད་པ། ལུག་བཤས་ཏེ་དམར་བསང་བྱེད་པའི་ལུགས་སྲོལ་ཡོད་ཟེར། གནམ་གྱི་ཁྲི་བདུན་དང་སྟོད་ཀྱི་སྟེང་གཉིས། སའི་ལེགས་དྲུག ལྡེའུ་བརྒྱད། བཙན་དྲུག་གི་ནང་གི་བཙན་ལྔ་པ་ནི་རྒྱལ་རབས་ཉེར་བརྒྱད་པ་ལྷ་ཐོ་ཐོ་རུ་གཉན་བཙན་ཡིན་ཅིང་། དེའི་རྗེས་སུ་བར་གྱི་སྟེང་གཉིས་བར་རྒྱལ་རབས་སོ་གཅིག་ཡོད་ལ། དེའི་རྗེས་ཀྱི་གནམ་རི་སྲོང་བཙན་ནི་སོ་གཉིས་པ་དང་སྲོང་བཙན་སྒམ་པོ་སོ་གསུམ་པ་ཡིན། དེ་ནས་རྒྱལ་རབས་བཞི་པ་ཁྲི་སྲོང་ལྡེ་བཙན་ནོ། །ཁྲི་སྲོང་ལྡེ་བཙན་གྱི་རྗེས་སུ་རྒྱལ་རབས་བཞི་པ་གླང་དར་མ་ཡིན་ལ། རྒྱལ་པོ་འདི་ནི་བོད་ཀྱི་རྒྱལ་རབས་ཞེ་གཅིག་པ་ཡིན། གླང་དར་མས་དམ་པའི་ཆོས་བསྣུབས་པ་ནི་བོད་ནང་གི་མཐུན་སྒྲིལ་ལ་གཏོར་བརླག་ཐེབས་པས། དེ་ནས་བཟུང་བོད་གཅིག་མཐུན་གྱི་རྒྱལ་ཁབ་སིལ་བུར་ཐོར། གླང་དར་མ་ཁོང་ཡང་ཆོས་བསྣུབས་ཏེ་ལོ་བཞི་ལས་འཚོ་མ་ཐུབ་པར་སྤྱི་ལོ846ལོར་བཀྲོངས། དབུས་གཙང་གི་ཆོས་བསྣུབས་པར་མི་དགའ་བ་ཚོས་རྒྱལ་པོ་འདི་ནི་མགོ་ན་རྭ་ཡོད་པའི་དུད་འགྲོ་ལྟ་བུ་རེད་ཅེས་སྨད་པ་བྱས་ཏེ། ཨུ་དུམ་བཙན་མགོ་ན་རྭ་ཅན་ཞེས་གྲགས། རྗེས་སུ་ལྷ་ལུང་དཔལ་གྱི་རྡོ་རྗེས་བཀྲོངས་པར་བཤད་ཡོད། བོད་རྒྱལ་སྔོན་གྱི་ལོ་རྒྱུས་སྲོང་བཙན་རྗེས་ནས་ཅུང་ཙམ་ཡོད་པ་དང་། དེའི་སྔོན་ལ་སྟོད་ཀྱི་སྟེང་གཉིས་ལས་གྲི་གུམ་བཙན་པོ་མ་གཏོགས་ལོ་རྒྱུས་ཀྱི་མིང་ཙམ་ལས་མེད། ཡི་གེ་ཡོད་མེད་ཀྱི་དབང་དུ་བཏང་ན། ཡི་གེ་ཡོད་ཟེར་ན་དེ་དུས་ཀྱི་ཡིག་ཚང་མེད། རྒྱལ་པོ་ཚང་མ་རྒྱལ་རབས་སོ་གསུམ་བར་དུ་མིང་ཙམ་ལས་མེད་པ་དང་། མིང་ཡང་མི་གཅིག་པར་བལྟས་ན་ངག་ཐོག་ནས་བརྒྱུད་པའི་ངག་རྒྱུན་ལྟ་བུ་ཞིག་ཨེ་ཡིན་སྙམ། དེའི་དབང་དུ་བཏང་ན་ཕལ་ཆེར་ཡི་གེ་མེད་སྙམ། ཡང་དེང་སང་ཞང་ཞུང་གི་ཡི་གེ་ཡོད་ཅེས་པའང་བདེན་པ་ཡིན་ཞིང་། དེའི་དབང་དུ་བཏང་ན་སྔོན་གྱི་ལོ་རྒྱུས་ཀྱང་ཡོད་པར་སྙམ། ཐོན་མི་སམ་བྷོ་ཊས་ཡི་གེ་གསར་དུ་བཟོས་མིན་དེ་ལའང་དཔྱད་པ་གཏོང་རྒྱུ་ཡོད། ལོ་རྒྱུས་ཡིན་ཡང་མཐའ་གཅིག་ཏུ་བདེན་པར་འཛིན་རྒྱུ་མེད། དེང་གི་ཡིག་ཚང་རྙིང་བར་མངའ་བདག་ཁྲི་རལ་བ་ཅན་རིང་གི་ཡིག་ཚང་ཐམས་ཅད་བརྡ་རྙིང་ཡིན་པ་དང་། སྲོང་བཙན་རིང་གི་རྩོམ་ཡིན་ཟེར་བ་དེའང་སྤྱིར་རྩོམ་ཞིག་ཡིན་པ་མ་གཏོགས། དེ་དུས་ད་དུང་རྩོམ་ཡིག་རྩོམ་མི་ཐུབ། དེའི་མི་ཚད་དེང་སང་གི་དཔྱད་བརྗོད་པ་ལ་ལས་སུམ་རྟགས་ས་སྐྱ་བའི་དུས་སུ་བྱུང་བ་ཡིན་ཟེར་བ་ཕལ་ཆེར་བདེན་པར་འདུག་བསམས། སུམ་ཅུ་བའི་ཚིག་སྦྱོར་ལ་སོགས་དེ་འདྲའི་བདེ་བ་དང་། ཏུན་ཧོང་གི་ཡིག་རྙིང་དང་རྡོ་རིང་སྟེང་གི་ཚིག་སྦྱོར་ལ་གདོད་མའི་རྣམ་པ་ཡོད་པ་དེར་བལྟས་ན། སྲོང་བཙན་སྐབས་ཀྱི་ཡིན་ཟེར་བ་དེར་དེ་འདྲའི་ཡིད་ཆེས་རྒྱུ་མེད། མཐའ་འཁོབ་སྐྱེ་བོ་འདུལ་བའི་གཉེན་པོ་མཆོག།བོད་ཡུལ་ཁ་བ་ཅན་གྱི་ཆོས་སྐལ་ནི། །རྒྱལ་བ་ཀུན་གྱི་ཡང་སྙིང་འདུས་པའི་མཆོག།གསང་བ་ཀུན་གྱི་ཆོས་སྐུ་ཡིག་འབྲུའི་ཚུལ། །བྲག་གི་ངོས་འདིར་ཡིག་འབྲུ་རང་བྱོན་ཡོད། ། འདིས་ཀྱང་སྐྱེས་ཆེན་མང་བོ་བཏོན་ཕྱིར་བྱུང་། །ཞེས་ལོ་རྒྱུས་ཆེན་མོ《མ་ཎི་བཀའ་འབུམ》ནང་དུ་ཡོད་པ་འདིའོ། ། འདིར་དཔྱད་པ་བཏང་ཚེ། སངས་རྒྱས་ཆོས་ལུགས་བོད་ལ་དར་བའི་དུས་སྐབས་དེའི་སྤྱི་ཚོགས་དང་ལོ་རྒྱུས་ཀྱི་རྒྱུ་རྐྱེན་ཅི་ཞིག་ཡིན་པ་ལ་དཔྱད་པ་གཏོང་དགོས། སྤྱིར་བཏང་གི་ལོ་རྒྱུས་སུ་མེད་པར་ཏུན་ཧོང་གི་ཡི་གེ་ཐར་ཐོར་ཡོད་པ་དེར་བལྟས་ན། གནམ་རི་སྲོང་བཙན་དེ་བློན་པོ་རྣམས་ཀྱིས་དུག་དྲངས་ཏེ་བཀྲོངས། ཤུལ་དུ་ཡོད་པའི་སྲོང་བཙན་སྒམ་པོ་ལོ་ཆུང་བས་ཨ་ཅེ་སད་མ་ཀར་གཉིས་མ་བསད་པར་བཞག རྗེས་སུ་འཚར་ལོངས་བྱུང་རྗེས་ཞང་ཞུང་གི་ཁྲི་སྡེ་ཞེས་ཞང་ཞུང་གི་རྒྱལ་པོ་དམག་སྟོབས་ཆེ་བས་སད་མ་ཀར་ཆབ་སྲིད་ཀྱི་དགོས་མཁོ་ལ་བརྟེན་ནས་ཞང་ཞུང་རྒྱལ་པོ་ལིག་མི་རྒྱལ་གྱི་བག་མར་སོང་། རྗེས་སུ་དབང་ཇེ་ཆེར་སོང་ནས་སྐབས་ཤིག་ལ་སྲོང་བཙན་སྒམ་པོས་ཕྱི་ནས་དམག་སྐོར་ཞིག་གྲ་སྒྲིག་བྱས་པ་དང་། སད་མ་ཀར་གྱིས་ནང་ནས་བཀོད་བསྒྲིགས་ཀྱིས་ཞང་ཞུང་ཁྲི་སྡེ་བཅོམ། དེ་ནས་མཛོ་སུམ་པ་ལ་སོགས་ས་ཆ་མང་བོ་བླངས་ཏེ་དམག་གི་སྟོབས་ཤུགས་ཇེ་ཆེར་གྱུར། སྐབས་དེ་ནས་བཟུང་དམག་འཁྲུག་གི་མགོ་བརྩམས། སྲོང་བཙན་གྱི་ཕྱག་རྗེས་དང་པོ་ནི། བོད་གཅིག་གྱུར་བྱས་ཏེ་མཐའ་བཞིའི་རྒྱལ་ཕྲན་སིལ་མ་བཞི་བཅུ་ཙམ་མེད་པར་བཟོས་ཏེ་མཉམ་འབྲེལ་གྱི་རྒྱལ་ཁབ་བཙུགས་ལ། དེ་ནས་རྒྱལ་ཁྲིམས་དང་ཆོས་ཁྲིམས་སྤེལ་ཕྱིར་ན་གཞོན་མང་བོ་ཡི་གེ་སློབ་པར་བཏང་། དེའི་ནང་ནས་ཐོན་མིས་རྒྱ་གར་གྱི་རིག་གནས་སོགས་སྦྱངས་ནས་ཕྱིར་བསླེབས་ཏེ་ཡི་གེ་བཟོས་པ་ཡིན་ཅེས་བཀོད་ཡོད།
ཕྱག་རྗེས་གཉིས་པ་ནི་ཆོས་བསྒྱུར་པ་སྟེ། སྤྱན་རས་གཟིགས་ཀྱི་མདོ་རྒྱུད་ཉེར་གཅིག་ལ་སོགས་པ་བསྒྱུར།
ཕྱག་རྗེས་གསུམ་པ་ནི་ལྷ་རྟེན་ཇོ་བོ་རྣམ་གསུམ་སོགས་གདན་དྲངས། རྒྱ་གར་ལྷོ་ཕྱོགས་སུ་དམག་དྲངས་ཏེ་ཇོ་བོ་ཁ་སར་པ་ཎི་གདན་དྲངས་ལ། རྒྱ་ནག་ནས་ཇོ་བོ་ཤཱཀྱ་མུ་ནེ་གདན་དྲངས། བལ་བོ་ནས་ཇོ་བོ་མི་བསྐྱོད་རྡོ་རྗེ་གདན་དྲངས། ངའི་ལྟ་ཚུལ་ཡིན་ན་གནས་སྐབས་དེའི་དུས་སུ་བལ་བོ་དང་རྒྱ་ཡུལ་ནས་བཙུན་མོ་ལེན་དགོས་པའི་རྒྱུ་མཚན་ལ་དཔྱད་པ་གཏོང་དགོས། ལོ་ཚིགས་ཀྱི་ཐད་ནས་བལྟས་ན་སྤྱི་ལོ642ལོར་རྒྱ་བཟའ་ཀོང་ཇོ་བླངས། གནས་སྐབས་དེར་སྲོང་བཙན་སྒམ་པོ་ལོ72ཡིན་པས། ལོ་དེའི་སྟེང་བག་མ་ལེན་རྒྱུ་མི་འོང་ཞིང་། འོན་ཀྱང་རྒྱལ་པོ་ལ་ངེས་པ་མེད། གུང་རི་གུང་བཙན་གྱི་རིང་དེ་ལ་བླངས་པ་ཨེ་ཡིན་སྙམ། དེར་བླངས་ནས་སྟོན་མོའི་སྐབས་སུ་རྟ་བརྒྱུགས་ཏེ་འདས་སོང་བ་དང་། སྲས་ལ་བླངས་པའི་མནའ་མ་སྲོང་བཙན་རང་གི་བཙུན་མོ་བྱས་པ་ཨེ་ཡིན་སྙམ། གང་ལྟར་གནས་སྐབས་དེའི་རྫོངས་པ་ལ་སོགས་པར་བལྟས་ཚེ། རིག་གནས་ཀྱི་འབྲེལ་བའི་ཆེད་དེ། རྒྱ་ཡུལ་ནས་སངས་རྒྱས་ཆོས་ལུགས་དང་རིག་གནས་དྲངས། བལ་ཡུལ་ནས་ཀྱང་སངས་རྒྱས་ཆོས་ལུགས་དང་རིག་གནས་དྲངས། དེས་ན་སངས་རྒྱས་ཆོས་ལུགས་ཅིའི་ཕྱིར་དེ་འདྲའི་དགོས་མཁོ་ཆེ་བ་རེད་ཟེར་ན། སྐབས་དེའི་སྤྱི་ཚོགས་ཀྱི་གནས་ཚུལ་ལ་རག་ལས་ཡོད། སྤྱི་ཚོགས་ཀྱི་གནས་ཚུལ་གཅིག་ནས་གཉོམ་ཆུང་དང་། སྐབས་དེར་རྒྱལ་ཕྲན་སིལ་མ་བཞི་བཅུ་བོ་འཁྲུག་པ་བརྒྱབ་ནས་མངའ་འོག་ཏུ་བཅུག་མ་ཐག་པ་ཡིན་པས། སེམས་ལ་ཞི་བདེ་མེད་པར་ཕན་ཚུན་གསོད་རེས་འཐབ་རེས་བྱས་ནས་ནང་མི་མཐུན་པའི་གནས་ཚུལ་ཆགས་ཤིང་། ཆབ་སྲིད་ཀྱི་སྟེང་ནས་ཐམས་ཅད་མཐུན་སྒྲིལ་ཡོང་བར་ཞི་བདེའི་ཆོས་དང་ལམ་ལུགས་ཤིག་དགོས་པ་བྱུང་། དེའི་དགོས་མཁོ་ལ་བརྟེན་ནས་སྙིང་རྗེའི་ལྟ་བ་ཆོས་ལུགས་འདི་དྲངས། རྒྱའི་ཐང་གི་སྐབས་དེར་སངས་རྒྱས་ཆོས་ལུགས་ཧ་ཅེང་དར་ཆེ་བའི་དུས་ཡིན་པས་ཕྱོགས་གཅིག་ནས་རྒྱ་ཡུལ་ནས་ཆོས་དྲངས། ཕྱོགས་གཅིག་ནས་རྒྱ་གར་གྱི་ཆོས་བསྒྱུར། བལ་བོ་ནས་བཟོ་རིག་ལ་སོགས་པའི་ལག་རྩལ་དྲངས། རྒྱ་ནག་ནས་སྨན་དང་རྩིས་ལ་སོགས་བླངས་པའི་རྒྱུ་མཚན་མང་བོ་ཡོད། རྒྱ་བཟའ་ཀོང་ཇོ་དང་ལྷན་དུ་རྒྱ་ནག་ནས་མཁས་པ་དང་ཆོས་ལུགས་པ། ལོ་ཙཱ་པ་དང་ལག་རྩལ་པ་མང་བོ་ཁྲིད་འོངས། དེ་བས་སྐབས་དེའི་རྒྱ་བོད་བར་གྱི་འབྲེལ་བ་ནི་རིག་གནས་ཀྱི་འབྲེལ་བ་སྟེ། བལ་བོད་ཡང་དེ་དང་གཅིག་འདྲའོ། །དེའི་གནས་སྐབས་ཀྱི་མི་ཐམས་ཅད་ཀྱི་སེམས་ཞི་བདེ་ཡོང་བར་སངས་རྒྱས་ཆོས་ལུགས་མ་གཏོགས་མེད། དེའི་དང་པོ་ནི་སྙིང་རྗེ་ཆོས་ལུགས་ཏེ་འཕགས་པ་སྤྱན་རས་གཟིགས་སྙིང་རྗེའི་ལྷ་ཡིན་ཅིང་། ཐོག་དང་པོ་སྤྱན་རས་གཟིགས་ཀྱི་མདོ་རྒྱུད་ཉེར་གཅིག་བསྒྱུར། སྤང་ཕྱག་བརྒྱ་བ་དང་མདོ་སྡེ་ཟ་མ་ཏོག་སོགས་ནི་ལྷ་ཐོ་ཐོ་རུ་གཉན་བཙན་གྱི་རིང་ལ་བྱུང་བ་ཡིན་མོད། དེ་དག་ནི་རྟགས་མཚན་ཙམ་མ་གཏོགས་ཤེས་མཁན་མེད། དེ་ནས་མི་རབས་ལྔ་ཙམ་ནས་ཤེས་མཁན་བྱུང་ཞེས་དམ་པའི་ཆོས་དབུ་བརྙེས་ཚུལ་བཤད་ཡོད། དམ་པའི་ཆོས་དབུ་བརྙེས་ཞེས་པ་ནི་ཕལ་ཆེར་རྒྱ་གར་ནས་ཚོང་པས་ཉོས་ཏེ་ཁྱེར་ཡོང་བའམ། ཨ་ཙ་རས་ཁྱེར་འོངས་པའམ་ཡང་ན་ཚོང་པ་ཁ་ཤས་ཀྱིས་ཁྱེར་འོངས་པ་གང་ཡིན་ཀྱང་དཔེ་ཆ་ཁ་ཤས་ལག་ཏུ་ཟིན་ཡོད་པའོ། །སྤང་སྐོང་ཕྱག་བརྒྱ་བ་དང་མདོ་སྡེ་ཟ་མ་ཏོག གསེར་གྱི་མཆོད་རྟེན། མུ་དྲའི་ཕྱག་རྒྱ། དེ་ནི་རིན་པོ་ཆེའི་རྡོ་འདྲ་བ་ཞིག་གི་སྟེང་མ་ཎི་ཡིག་དྲུག་རང་བྱོན་གྱི་རི་མོ་ཡོད་པ་ཞིག་ཡིན་འདུག ཙིན་ཏ་མ་ཎིའི་བརྐོས་ཕོར་ནི་ཕོར་བ་འདྲ་བའི་སྣོད་ཅིག་ལ་སྤྱན་རས་གཟིགས་ཀྱི་སྐུ་གཟུགས་ལྟ་བུ་བརྐོས་ཡོད་པ་ཞིག་ཡིན། དེ་འདྲ་ཞིག་ཁྱེར་འོངས་ནས་གཉན་པོ་གསང་བ་ཞེས་མིང་བཏགས། ཡུམ་བུ་བླ་སྒང་ནས་མཆོད་དེ་ཆོས་ཀྱི་དབུ་བཙུགས་པ་ཡིན་ཡང་། སངས་རྒྱས་ཆོས་ལུགས་དངོས་སུ་སྲོང་བཙན་གྱི་རིང་ལ་དར། རྒྱལ་པོ་འདི་གཉིས་ཀྱི་རིང་ལ་རྒྱའི་རིག་གནས་མང་བོ་བྱུང་། དཔེར་ན། བོད་སྨན་གྱི་ནང་དུ་རྒྱ་གར་ལས་བསྒྱུར་པ་མང་བོ་ཡོད་དེ། དཔེར་ན་ཀླུ་སྒྲུབ་ཀྱི་《ཡན་ལག་བརྒྱད་པ》ཞེས་པ་སོགས་ཡོད། དེའི་ནང་དུ་ཚོན་ཀྭན་ཆག་གསུམ་ཞེས་རྩར་བརྟག་པའི་སྐོར་ནི་རྒྱ་ནག་ནས་དར་བར་བཤད་ཡོད། དེང་སང་གི་སྨན་པ་རྣམས་ཀྱིས་ཀྱང་ཁས་ལེན། ནག་རྩིས་ཀྱི་སྐོར་དེའང་རྒྱ་ཡུལ་ནས་དར་བར་བཤད། སྲོང་བཙན་སྒམ་པོ་ནི་རྒྱལ་པོ་ཤེས་རབ་ཅན་དང་བློ་སྟོབས་ཅན་གྱི་མི་ཡ་མཚན་ཞིག་ཡིན་པས། ཆབ་སྲིད་ཀྱི་ཕྱོགས་ནས་བློ་བཀོད་པ་བཟང་བོ་ཡོད་པ་ཞིག་ཡིན། རྒྱལ་ཁམས་བདེ་བའི་ཆེད་དུ་ཆོས་ལུགས་འདི་དྲངས། ལྷ་རྟེན་ཇོ་བོ་རྣམ་གསུམ་སོགས་ཀྱང་སྐབས་དེར་གདན་དྲངས་པའོ།
ཕྱག་རྗེས་བཞི་པ་ནི་མཁས་པ་གདན་དྲངས་པ། རྒྱ་གར་གྱི་སློབ་དཔོན་ཀུ་ས་ར་དང་། བྲམ་ཟེ་ཤངྐར། བལ་བོ་ཡི་ཤྲཱི་མཉྫུ། རྒྱ་ནག་གི་ཧྭ་ཤང་མ་ཧ་དེ་བ། ངྷ་རྨ་ཀོ་ཥ་ལ་སོགས་མཁས་པ་མང་བོ་གདན་དྲངས། རིག་གནས་ཀྱི་སྒོ་ཕྱེས་ཏེ་མཐའ་སྐོར་དུ་ཡོད་པའི་རིག་གནས་བཟང་བོ་ཐམས་ཅད་ནང་དུ་དྲངས། ནང་གི་ན་གཞོན་རྣམས་ཕྱིར་བཏང་སྟེ་རིག་གནས་བསླབས། ཤར་ཕྱོགས་རྒྱ་དང་མི་ཉག་ནས། ། བཟོ་དང་རྩིས་ཀྱི་དཔེ་རྣམས་བླངས། ། ལྷོ་ཕྱོགས་དཀར་པོ་རྒྱ་གར་ནས། དམ་པའི་ཆོས་ཀྱི་སྒྲ་རྣམས་བསྒྱུར། ནུབ་ཕྱོགས་སོག་པོ་བལ་བོ་ནས། ། ཟས་ནོར་ལོངས་སྤྱོད་གཏེར་ཁ་ཕྱེས། སོག་པོ་ཟེར་བ་དེང་སང་གི་སོག་པོ་འདི་མིན་པ་འདྲ། སྤྱིར་སོག་པོ་ཟེར་བ་ནི་ལྷ་སའི་བོད་ནང་དུ་སོག་པོ་ཟེར་བ་ཡོད། དེ་དེང་སང་གི་སོག་པོ་ཡིན་པའི་ངེས་པ་མེད། ནུབ་ཕྱོགས་ན་སོག་པོ་ཟེར་བ་མེད་པར་སོག་པོ་ཚང་མ་བྱང་་ཕྱོགས་ན་ཡོད། དེས་ན་སོག་པོ་ཟེར་བའི་མི་རིགས་གང་ཡིན་པར་དཔྱད་པ་གཏོང་དགོས། བྱང་ཕྱོགས་ཧོར་དང་ཡུ་གུར་ནས། ། ཞེས་པའི་ཧོར་ཟེར་བ་དེ་ནི་སོག་པོ་ཡིན་ཞིང་། ཡུ་གུར་ཟེར་བ་ནི་ཡུ་གུར་ནག་པོ་གུར་ནག་གི་རྒྱུད་པ་དེང་གི་བེ་བུའུ་ཨར་མི་རིགས(维吾尔族)ཞེས་པ་དང་། གུར་སེར་གྱི་རྒྱུད་པ་དེང་སང་གི་ཀན་སུའུ་ཞིང་ཆེན་གྱི་ཡུའི་གུའུ་རིགས(裕固族)ཡིན། ཁོ་ཚོའི་སྐད་དུ་ཕྱི་ར་ཡག་པོར་ཞེས་པ་གུར་སེར་དང་། ཧ་ར་ཡག་པོར་ཞེས་པ་ཡུ་གུར་ནག་པོའོ། ། དེ་གཉིས་ཀ་མི་འདྲ། ཁྲིམས་དང་ལས་ཀྱི་དཔེ་རྣམས་བླངས། ། ཁྲི་བཟང་སྟོན་གཉགས་ཀྱིས་རི་ཁྱིམ་ཀླུང་དུ་ཕབ། སྤོ་མཐོའི་མཁར་དུ་བརྩིགས་ནས་གྲོང་ཁྱེར་བཅོས། མཁར་ཟེར་བ་དེང་སང་གི་མཁར་འདི་ཡིན་པའི་ངེས་པ་མེད། བོད་ཀྱིས་རྡོ་ཡི་གྱང་བརྩིགས་པ་ཟུར་གསུམ་དུ་ཡོད་པ་དེའང་བོད་རང་གི་ལུགས་ཏེ། རྒྱ་ལ་མཁར་གྲུ་བཞི་མ་གཏོགས་མཁར་ཟུར་གསུམ་མེད། མཁར་ཟེར་བ་ནི་དེང་སང་གི་རྒྱལ་མོ་ཚ་བ་རོང་དུ་ཡོད་པའི་གྱང་མཐོན་པོ་བརྩིགས་ཡོད་པ་དེ་ལ་བཙན་མཁར་ཟེར། དེས་སོ་ལྟ་བ་དང་མདའ་འཕེན་པར་ནུས་པ་གལ་ཆེན་ཐོན་ཡོད།
ཕྱག་རྗེས་ལྔ་པ་རྒྱལ་ཁྲིམས་ཆེན་མོ་བཅོས་པ། བཀའ་ཡི་ཁྲིམས་ཡིག་ཆེན་མོ་རྣམས་མཛད། ཁྲིམས་ཀྱི་རྒྱལ་ཁབ་བཙུགས། མི་རིགས་གྲངས་ཉུང་ནང་ནས་ཐང་རྒྱལ་རབས་དུས་ནས་བཟུང་ཁྲིམས་ལུགས་ཡོད་པ་ནི་རྒྱལ་ཁབ་ནང་ནས་རྒྱ་དང་བོད་མ་གཏོགས་མེད། ཧྥ་རན་སེའི་དེང་རབས་ཀྱི་སྐྱེ་དངོས་རིག་པ་བ་གྲགས་ཆེན་མཱ་ཐིས་ཨི.ལིས་ཁར་(MatthieuRiCard)ཞེས་པ་རྒྱ་གར་དུ་སོང་ནས་གྲྭ་པ་བྱས་ཏེ། བོད་སྐད་དུ《མཚན་ཉིད་རིག་པ་སྨྲ་བ》ཞེས་པའི་དཔེ་ཆ་ཞིག་བྲིས་ཡོད་པ་དེའི་ནང་གནའ་དུས་ཀྱི་ལོ་རྒྱུས་ལ་བལྟས་ཚེ། ཤར་ཕྱོགས་སུ་རྩོམ་རིག་ཧ་ཅང་དར་ཆེ་བའི་མི་རིགས་གསུམ་ཡོད་པ་ལས། དང་པོ་རྒྱ་གར་ཡིན་ཏེ། 《མ་ཧཱ་བྷ་ར་ཏ》ལ་སོགས་ལོ་ངོ་སྟོང་ཕྲག་བཞི་ལྔ་ཙམ་གྱི་ལོ་རྒྱུས་ཡོད། གཉིས་པ་རྒྱ་ནག་ཡིན་ལ་རྒྱའི་ལོ་རྒྱུས་ཡིག་ཚང་སྔ། གསུམ་པ་བོད་ཡིན་ནོ། །ཤར་ཕྱོགས་ཀྱི་མི་རིགས་ནང་འདི་གསུམ་མ་གཏོགས་མེད་ཅེས་གསུངས་ཡོད། ཡིག་ཚང་རྒྱ་ཆེ་ཞིང་མང་བ། ངས་བསམ་གཞིག་བཏང་ན། ལྔ་བཞིའི་ལས་འགུལ་གྱི་རྗེས་ནས་ལྕགས་དཔར་གསར་བ་བཏབ་རྗེས་རྒྱའི་ཡིག་ཚང་མང་དུ་སོང་བ་མ་གཏོགས། དེའི་སྔོན་གྱི་ཤིང་དཔར་ལ་མཚོན་ན་བོད་དང་གཅིག་ཡིན་སྙམ།
ཕྱག་རྗེས་དྲུག་པ་སྲིད་ཀྱི་ལམ་བཏོད་པ། བོད་ཡུལ་རུ་ཆེན་ལྔ་རུ་ཕྱེས། །ཡུལ་གྱི་དབང་རིས་རྣམ་པ་བཅོ་བརྒྱད་གྲུབ། །རྒོད་ཀྱི་སྟོང་སྡེ་དྲུག་ཅུ་རྩ་གཅིག་བྱུང་། །རྒོད་ཅེས་པ་ནི་དཔའ་བོའི་དོན། རྒོད་དང་གཡུང་ཞེས་སྲོང་བཙན་གྱི་རིང་ལ་དབུས་གཙང་ཁག་གཉིས་ཕྱེ། རྒོད་ཅན་ནི་འཁྲུག་པ་རྒྱག་དུས་མཚོན་ཆ་ཐོགས་ཏེ་འཁྲུག་པ་རྒྱག་པ་དང་། འཁྲུག་པ་མེད་དུས་རང་ས་ནས་ཞིང་འབྲོག་ལས་ཀ་བྱེད། གཡུང་གི་མི་སྡེ་ནི། དྲག་ལས་མི་བྱེད་པར་ཞི་བདེའི་ལས་བྱས་ཏེ་འཁྲུག་པར་མི་ཞུགས་པར་ཞིང་འབྲོག་ལས་ཀ་བྱེད་པའི་འབངས། གཡུང་གི་མི་རྗེ་ཁེང་དང་ཡང་ཁེང་ཞེས་ཁེང་ནི་འབངས་དང་། དེང་སང་བྲན་གཡོག་ཟེར་བ་ཡོད་ཀྱང་དེ་ཡིན་པའི་ངེས་པ་མེད། རྒྱལ་པོའི་མངའ་འོག་ཏུ་ཁེང་དང་ཡང་ཁེང་ཞེས་ཁེང་ནི་རྒྱལ་ཕྲན་སིལ་མ་བཞི་བཅུ་དབང་བཟུང་ཡོད་པའི་རྒྱལ་ཕྲན་གྱི་རྒྱལ་པོ་ལ་སོགས་པའི་གུས་སྲོལ་གྱིས་ཁེང་ཞེས་བཤད། ཡང་ཁེང་ཞེས་པ་ནི་དེའི་ལག་གཡོག་ན་ཡོད་པས་འབངས་ནི་ཡང་ཁེང་གི་མི་ཡིན་ནོ། །
ཨ་ལགས་དུང་དཀར་ཚང་གི་ཚིག་མཛོད་དུ་ཚིག་འགྲེལ་བརྒྱབ་ཡོད་དེ། ཕལ་ཆེར་ཁེང་དང་ཡང་ཁེང་ནི་བྲན་གཡོག་དང་བྲན་གཡོག་གི་བྲན་གཡོག་ཅེས་བཤད་ཡོད། དེ་ནི་དེང་སང་གི་ཞིང་བདག་དང་ཕྱུག་བདག་གི་སྐོར་རོ། ། རྒོད་ཀྱི་སྟོང་སྡེ་དྲུག་ཅུ་རྩ་གཅིག སྟོང་སྡེ་ཟེར་བ་ནི་དམག་སྟོང་ཡོད་པར་སྟོང་སྡེ་གཅིག་དང་། དེ་ལ་སྟོང་དཔོན་དང་རུ་དཔོན་ཞེས་དེང་སང་གི་ཐོན(团)ལྟ་བུ། སྲོང་བཙན་གྱིས་ཟི་ཁྲོན་ཟོང་ཆུ་ཕྱོགས་སུ་དམག་ཁྲི་ཚོ་ཉི་ཤུ་དྲངས་ཤིང། མཚོ་སྔོན་འ་ཞའི་ཡུལ་དུ་དམག་ཁྲི་ཚོ་སུམ་ཅུ་དྲངས་པ་དེར་བལྟས་ཚེ། སྐབས་དེར་དམག་མང་ཞིང་འཐབ་རྩལ་ལ་མཁས་པ་ཤེས་ཐུབ། ཞང་གསུམ་བློན་གྱིས་དབུས་ཀྱི་འདུན་ས་བཟུང་། །ཞེས་ཞང་གསུམ་ནི་རྒྱལ་པོའི་ཨ་ཞང་གི་མི་རྒྱུད་དང་། བཀའ་བློན་ནི་སྲིད་བློན་ཏེ་རྒྱལ་ཁབ་ཀྱི“ཙུང་ལི”ལྟ་བུ། དེ་ལྟ་བུའི་མི་བཞི་ཡིས་དབུས་ཀྱི་འདུན་ས་བཟུང། དབུས་ཞེས་པ“ཀྲུང་དབྱང”སྟེ་བོད་ཀྱི་དབུས་གཞུང་གི་དབང་འཛིན་རྒྱུ་ནི་རྒྱལ་པོའི་མན་ན་བློན་པོ་བཞི་ཡོད་པ་དེའོ། །དཔའ་སྡེ་གསུམ་གྱིས་མཐའ་ཡི་སོ་ཁ་སྲུང་། །ཞེས་པ་ས་མཚམས་སྲུང་བའམ་རྒྱལ་མཚམས་སྲུང་བ་ལ་ཟེར། མདུང་ནག་ཟེར་བ་ནི་སུའུ་ནན(肃南)གྱི་ས་ཆར་མདུང་ནག་ཟེར་བའི་ས་ཆ་ཞིག་ཡོད་པ་དེའི་མི་རྣམས་ཀྱི་བཤད་ཚུལ་ལྟར་ན། ང་ཚོ་ནི་མདུང་གི་རུ་དར་ནག་པོ་ཅན་གྱི་བོད་ཀྱི་དམག་རྒྱུད་ཡིན་ཅེས་པའི་བཤད་རྒྱུན་ཡོད། དཔའ་རིས་ཞེས་པའང་ཕལ་ཆེར་དེ་འདྲ་ཡིན་སྙམ། དཔའ་སྡེ་ཞེས་པའི་མཐའ་མཚམས་སུ་ས་ཆ་སྲུང་བ་དེའི་མིང་ལ་ནང་སོ་དང་། ནང་སོ་ནི་ནང་གི་སོ་ཁ་སྲུང་བ་དང་། སོ་ནི“关卡”ཟེར་བའི་སོ་ཁ་སྲུང་བ་ལ་གོ་དགོས། སྐབས་དེར་དམག་གི་ལམ་ལུགས་དང་སྲིད་སྲུང་གི་ལམ་ལུགས་གཉིས་བཙུགས། དམག་གི་ལམ་ལུགས་ནི་བློན་ཆེན་བཞི་ཡིས་དབུས་ཀྱི་འདུན་པ་འཛུགས་རྒྱུ་དང། དཔའ་སྡེ་གསུམ་ནི་མཐའ་མཚམས་སྲུང་བའི་སྲིད་ཀྱི་ལམ་ལུགས་ཆེད་དུ་བཙུགས། དེའི་ནང་གི་ཁྲིམས་ཡིག་བཅོས་པ། རུ་ཆེན་བཅོས་པ། ཡུལ་གྱི་དབང་རིས་ཕྱེ་བ། རྒོད་ཀྱི་སྟོང་སྡེ་བཙུགས་པ། གཡུང་གི་མི་སྡེ་ཁེང་དང་ཡང་ཁེང་ཕྱེ་བ། དབུས་ཀྱི་སྲིད་འཛིན་དང་མཐའ་ཡི་སོ་ཁ་སྲུང་བའི་དཔོན་གནས་ལམ་ལུགས་བཙུགས་པ་བཅས་བོད་ཀྱི་འཁོས་དྲུག་གམ་དོན་ཆེན་དྲུག་བྱུང་ངོ་། །
འབྲུག་མོས་ཞུ་དག་བྱས།

robotstxt: allowed

filter: keep


text: ཉེ་བའི་ལོ་ཤས་རིང་། བོད་ཀྱི་ས་ཁུལ་ཁག་གིས་མང་ཚོགས་སྒྲིག་འཛུགས་དང་སྐུལ་སློང་བྱས་ཏེ་སྲོལ་རྒྱུན་གྱི་མི་རིགས་ལག་ཤེས་སྒྱུ་རྩལ་རྒྱུན་འཛིན་དང་གསར་སྤེལ་ཚད་བརྒལ་བྱེད་སར་བརྩིས་ནས་ཞིང་འབྲོག་ཁུལ་གྱི་ངལ་ནུས་ལྷག་མའི་ལས་ཞུགས་ལ་སྐུལ་འདེད་བཏང་བ་དང་ཁོང་ཚོའི་དངུལ་སྨར་ཡོང་འབབ་ཀྱང་མང་དུ་བཏང་ཡོད། ལྷོ་ཁ་གྲོང་ཁྱེར་གོང་དཀར་རྫོང་རྣམ་རྒྱལ་ཞོལ་ཤང་དགའ་ཚལ་གྲོང་ཚོའི་གྲོང་མི་པ་སངས་ཀྱིས་ཞྭ་མོ་ཚེ་རིང་སྐྱིན་ཁེབས་བཟོ་རྩལ་ལ་བརྟེན་ནས་ཕྱུག་འགྱུར་ལམ་དུ་བསྐྱོད་པ་དང་འབྲེལ། གྲོང་ཚོའི་ཡུལ་མི་སྒྲིག་འཛུགས་ཀྱིས“གངས་ལྗོངས་ཀྱི་དབུ་ཞྭ”ཞེས་པའི་ཞིང་པའི་ཆེད་ལས་མཉམ་ལས་ཁང་བཙུགས་ཏེ། ཁོང་ཚོའི་ཐོན་རྫས་བྲིན་ཁ་རྒྱུག་པ་དང་ཡུལ་མིའི་དབུལ་སྒྲོལ་ཕྱུག་འགྱུར་ལ་རྨང་གཞི་བཟང་པོ་བཏིངས་ཤིང་། འདི་ནི་མཉམ་ལས་ཁང་གི་ལས་མིས་ཞྭ་མོ་བཟོ་བཞིན་པ།


text:
དེ་རིང་འདི་ན། འདས་པའི་ལོ་ངོ་བཞིའི་རིང་གི་དགེ་བའི་བཤེས་གཉེན་དང་གྲོགས་པོ་གྲོགས་མོའི་མི་ཚོགས་ཤིག་གིས་བསྐོར་ཡོད། དེ་རིང་ང་ཚོ་འདི་ན་གུས་ཞབས་དང་གདེང་ཚོད་ཀྱིས་ཁེངས་ནས་ལངས་ཡོད། འདི་ནི་རྫོགས་མཚམས་ཤིག་མིན། འདི་འགོ་འཛུགས་ཤིག་ཡིན། ཞེས་གཏམ་བཤད་དུ་གསལ་འདུག
་་་་་་་་དོན་འགྲུབ་སྒྲོལ་མས་བོད་བསྒྱུར་བྱས།
༡: ལོ་ངོ་བཞིའི་གོང་དུ་ང་སློབ་གྲྭ་འདིར་གསར་དུ་འབྱོར་ནས་བདུན་དང་པོའི་ཉིན་ཞིག་ལ། ང་དང་གྲོགས་མོ་འགའ་ཞིག་གི་ལྷན་དུ་སློབ་གྲྭའི་གསོལ་ཚིགས་ཁང་དུ་གུང་ཟས་ཤིག་ཟོས། སྐབས་དེའི་ང་ཚོ་ནི་ཞེད་སྣང་དང་བློ་འཚབ་ཀྱིས་སེམས་པ་ཡོངས་སུ་བསྡམས་ཡོད་པ་ནི། གལ་ཏེ་ང་ཚོས་བདམས་པའི་སློབ་གྲྭ་འདི་འོས་འཚམ་ཅན་ཞིག་ཡིན་ན་སྙམ་པའི་སེམས་ཀྱི་དྲི་རྟགས་དེ་རེད། མཚམས་དེ་ནས་ཏག་ཏག་ང་ཚོའི་ཅོག་ཙེ་ལ་ཁ་གཏད་དེ་བུད་མེད་ཅིག་སླེབས་ནས་ངོ་སྤྲོད་གནང༌། ཧ་ལས་དགོས་པ་ཞིག་ནི། ཁོ་མོ་ནི་གཙོ་འཛིན་པ་ལི་རི(Leary)ཡིན་པ་དང༌། ང་ཚོས་ཁོ་མོ་སུ་ཞིག་ཡིན་པ་མ་རྟོགས་ཀྱང་ཁོ་མོས་ང་ཚོའི་མིང་མཁྱེན་འདུག ཉིན་དེ་ནས་བཟུང་ང་ཚོ་ནི་ཨ་རིའི་གཙུག་ལག་སློབ་གྲྭ་བྷེ་པཱེ་ཐུ(Bay Path)ཡི་ཁོངས་སུ་གཏོགས་ཀྱི་ཡོད་པ་རྟོགས་བྱུང༌།
༢: ང་ཚོས་མིག་དཔེ་ཡར་ལྟ་བྱེད་སའི་འགོ་ཁྲིད་བཟང་པོ་ཞིག་དང་དེ་རིང་གུས་མོའི་སྐོར་ངོ་སྤྲོད་གནང་བར་ལི་རི་ལགས་སུ་སྙིང་ཁོངས་ནས་བཀའ་དྲིན་ཆེ་ཞུ། ཁྱེད་ཀྱི་ལེགས་ཚིག་གིས་ང་ལ་ཡིད་གུས་སྐྱེས་པའི་ཚོར་བ་ཞིག་སྟེར་བྱུང༌། ང་ནི་སྔོན་ཆད་ནོར་གཡག་འཚོ་མཁན་གྱི་རྫི་བོ་ཞིག་ཡིན་བས་ཧི་མཱ་ལ་ཡའི་རི་ངོགས་སུ་འཚར་ཞིང་ལོངས། ངའི་ཕ་མ་གཉིས་ཀ་སློབ་གྲྭར་བསྐྱོད་མ་མྱོང༌། དེ་བས། ང་ལ་ཤེས་ཡོན་གྱི་སྣེ་ཞིག་ཡང་རག་ཐུབ་པའི་བསམ་བློ་འཁོར་མ་མྱོང༌། འོན་ཏེ། རླངས་འཁོར་ཉིན་གསུམ་དང་མཁའ་གྲུ་ཆུ་ཚོད་ཉི་ཤུའི་རིང་འགྲུལ་བཞུད་བྱས་པའི་མཐར། ལོ་བཞིའི་གོང་ལ་ང་འདིར་འབྱོར། ང་ལ་དངངས་སྐྲག་སྐྱེས་ལ་སྤྲོ་སེམས་ཡང་འཕེལ། རྒྱལ་ཁབ་ཕྱི་ནས་ཡོང་མཁན་ཞིག་ཡིན་པས། རྒྱལ་ཁབ་གསར་པ་དང་རིག་གཞུང་གསར་པ་ཞིག་ལ་འབྱུང་འགྱུར་གྱི་ལོ་བཞིའི་རིང་ང་ཇི་ལྟར་འཚོ་ཐུབ་པའི་ཐོག་དོགས་འདྲི་ཡང་བྱུང༌། དབྱིན་ཡིག་ནི་ངའི་སྐད་ཡིག་གསུམ་པ་རེད། དེ་བས། “རེ་བ་བཟང་སར་བརྒྱག་དགོས་ལ། གྲ་སྒྲིག་སྡུག་ས་ནས་བྱེད་དགོས་” ཞེས་རང་གིས་རང་ལ་བརྗོད་པ་ཡིན།
༣: སྐད་ཆ་གང་བྱུང་བཤད་མཁན་གྱི་བུ་མོ་རྣམས་མཐོང་ཚེ། དེ་དག་ལས་་འགའ་ཞིག་གིས་ང་ལ་ཐུབ་ཚོད་གཏང་ཡོང་སྙམ་པའི་སེམས་ཁྲལ་ཡང་བྱུང༌། འོན་ཀྱང༌། ང་ལ་རྨི་ལམ་ཆེན་པོ་ཞིག་ཡོད། ང་ལ་སེམས་འདུན་གྱི་ཚོར་རླབས་ཤིག་ཡོད། ང་ལ་དགའ་ཞེན་གྱི་བློ་ཐག་ཅིག་ཡོད། དེ་ནི། ངས་ཕྱིར་ཕ་ཡུལ་བོད་དུ་ཁྱད་པར་བཟོ་ཐུབ་པའི་བྱ་བ་ཞིག་གཉེར་བར། ང་ལ་འགངས་པའི་ཆ་རྐྱེན་བསྒྲུབ་ཕྱིར། ཉེན་ཁ་དང་དཀའ་སྡུག་ལ་གདོང་ལེན་བྱེད་རྒྱུ་དེ་ཡིན། བྷེ་པའེ་ཐུ་སློབ་ཆེན་གྱིས་ངའི་ལོ་རྒྱུས་ཐོས་མ་ཐག ངའི་རྨི་ལམ་ལ་གདེང་འཇོག་གནང་བྱུང༌། འདི་ནས་ང་ལ་ཁྲོམ་ར་དང་ཁེ་ལས་རིག་པའི་སློབ་སྦྱོང་གི་གོ་སྐབས་ཐོབ།
༤: ངས་སློབ་ཆེན་ལོ་རིམ་གཉིས་པའི་སྐབས་བོད་ཀྱི་ལག་བཟོ་བ་རྣམས་ནུས་ཤུགས་སྤེལ་བ་དང༌། ཁོང་རྣམས་ལ་ལས་ཀ་བསྐྲུན་པའི་དམིགས་ཡུལ་བཟུང་སྟེ་ཚོང་རྟགས་ “མཁྱེན་ལི”ཞེས་པའི་ཚོང་གཉེར་ཁང་ཞིག་སྒོ་འབྱེད་བྱས། མི་སྒེར་པ་ཞིག་ཡིན་ན་རེད། སྤྱི་ཚོགས་ཤིག་ཡིན་ན་རེད། གལ་ཏེ་དཔལ་འབྱོར་གྱི་རང་རྐྱ་འཕེར་མཁན་ཞིག་ཡིན་ན། ཕྱིའི་དཔལ་འབྱོར་གྱི་གནོན་ཤུགས་མེད་པའི་ཐོག ནང་གི་རིག་གཞུང་རྒྱུན་འཛིན་དང་འཕེལ་རྒྱས་གཏོང་ཐུབ་པའི་ཡིས་ཆེད་ཡོད། བོད་ནང་དུ་ངའི་གྲོང་སྡེ་ལ་མཚོན་ན། མ་འོངས་མདུན་ལམ་དེ་སོ་སོས་ཐག་གཅོད་བྱེད་ཐུབ་དགོས་པ་དེ་ཡིན། དེ་བས། ཤིང་ནགས་གཅོད་གཏུབ་དང་རྔོན་གསོད་པ་སོགས། ཁོར་ཡུག་དང་ཚེ་སྲོག་ལ་གཏོར་བཤིག་ཡོང་བའི་ཡོང་འབབ་བཟོ་བ་ལས། ལག་བཟོ་དང་སྒྱུ་རྩལ་སོགས་ཀྱི་བརྒྱུད་དེ་ང་ཚོས་འཚོ་བ་བརྟན་པོ་བཟོ་ཐུབ། སློབ་ཆེན་ལོ་རིམ་གསུམ་པའི་སྐབས། ཨ་རི་ཝཱ་ཤིན་ཀྲོན་དུ་གཏན་བཞུགས་བྱས་པའི་སཱི་མིག་ཐཱི་སོ་ནཱོན་སློབ་གཉེར་ཁང་དུ( SmithSonian Institute)། ང་ལ་གླ་ཡོད་གློག་བརྙན་བཟོ་སྐྲུན་གྱི་ཉམས་མྱོང་བསག་སའི་ལས་ཀ་ཞིག་རག དེར་བོད་ཀྱི་ལག་བཟོ་བའི་ཐོན་རྫས་འཛམ་གླིང་གི་ཁྲོམ་རར་འདྲེན་ཐབས་ཀྱི་ལས་ཀ་བྱས།
༥: སཱི་མིག་ཐཱི་སོ་ནོན་གྱི་རྒྱབ་སྐྱོར་དང་རོགས་རམ་འོག ངས་བོད་ཀྱི་ལག་བཟོ་བ་དེ་དག་གི་ལོ་རྒྱུས་དང༌། ཁོང་ཚོའི་ལག་བཟོ་དང་སྒྱུ་རྩལ་ལ་འཚམ་པའི་འཛམ་གླིང་ཞིག་བསྐྲུན་པར། གློག་བརྙན་གྱི་བརྒྱུད་དུ་ཁོང་ཚོ་ལ་འཛམ་གླིང་ཞིག་དགོས་པའི་དགོས་འདུན་བསྟན་ཡོད། སློན་ཆེན་ལོ་མཐའ་མའམ། བསླབ་པ་རྒན་པའི་ལོ་དེར། ཨ་ཕ་དང་གཅུང་པོ་གཉིས་ཨ་རིར་གདན་འདྲེན་ཞུས་ནས། ཁོང་གཉིས་ཀྱི་ལྷན་དུ་ཡཱེལ་གཙུག་ལག་སློབ་གཉེར་ཁང་(Yale University) དང༌། ལཱ་ཙེ་དཔེ་མཛོད་ཁང༌། སཱི་མིག་ཐཱི་སོ་ནོན་སློབ་གཉེར་ཁང་སོགས་སུ། བོད་ལི་སྒྱུ་རྩལ་སྲོལ་རྒྱུན་དང་འབྲེལ་བའི་ཐོག་འགྲེམས་སྟོན་དང་གཏམ་བཤད་སྤེལ་བ་ཡིན། དགོང་མོ་དེར། མཐོ་སློབ་འདིའི་སློབ་དཔོན་བཞི་སློབ་གྲྭ་ནས་ནིའུ་ཡོག་( New York)བར། གུས་མོར་རྒྱབ་སྐྱོར་མཚོན་ཆེད་ཕེབས་ཏེ། དགོང་ཟས་མཉམ་དུ་རོལ་རྒྱུ་བྱུང༌།
༦: གཙུག་ལག་སློབ་གཉེར་ཁང་འདིའི་ནང་དུ། བདག་གི་སློབ་སྦྱོང་གི་བརྒྱུད་རིམ་དུ་རྒྱབ་སྐྱོར་གནང་མཁན་གྱི་སློབ་དཔོན་རྣམ་པ་སླེབས་པའི་ཚད་མཐོ་བའི་བཀའ་དྲིན་རྗེས་དྲན་གྱི་ཚོར་ཤུགས་འོག ངའི་ཨ་ཕས་དགའ་སྤྲོའི་མིག་ཆུ་བཏང་བྱུང༌། དེ་རིང་ང་ཅི་ཞིག་ཆགས་ཡོད་པར་ཁོང་སྤོབས་པ་སྐྱེས། ད་བར། ངས་ཨ་ཕའི་གདོང་ལ་དགའ་སྤྲོ་དེ་ལྟ་བུ་ཞིག་མཐོང་བ་ཐེངས་དང་པོ་ཡིན། རྒྱུན་དུ་ངས། ང་ཆུང་དུས་བོད་ཀྱི་ལག་བཟོ་དང་གཡག་རྫི་སོགས་ཀྱི་ཐོག་ལ་གོ་ཆོད་མཁན་ཞིག་མིན་པའི་སྒྲུང་བཤད་ནས་གད་མོ་སློང་གི་ཡོད། རྒྱུ་མཚན་དེ་ལ་བརྟེན་ནས། ངའི་ཕ་མ་གཉིས་ཀྱིས་ཕ་ཡུལ་དང་ཉིན་མཚན་གོ་ལྡོག་པའི་རྒྱང་རིང་གི་འཛམ་གླིང་ཞིག་ཏུ་གཏོང་བའི་མོས་མཐུན་བྱས།
༧: ངས་དེ་རིང་ཁྱེད་ལ་བརྗོད་འདོད་པ་ནི། སྔོན་ཆད་ང་ཟོག་རྫི་དང་ལག་བཟོ་ལ་མཁས་པ་ཞིག་མིན་པས། དེ་རིང་ང་ཧ་ཅང་དགའ་ཡོད། དེ་མིན། དེ་རིང་ང་འདི་ན་མཐོ་རིམ་སློབ་མའི་ལག་འཁྱེར་ལེན་དུ་སླེབས་ཐུབ་མེད་ལ། ངས་དེ་རིང་གི་གཏམ་བཤད་འདིའང་སྤེལ་ཐུབ་མེད། ངའི་ཤེས་ཡོན་གྱི་བརྒྱུད་རིང་དུ་ང་གཅིག་པུ་ཡོང་བཞག་པ་ཞིག་རྩ་བ་ནས་མིན། འདི་ནི་མཉམ་རུབ་ཀྱི་བྱ་བ་ཞིག་ལས་བྱུང་ཡོད། དེ་བས། ད་བར་གུས་མོར་རོགས་རམ་དང་མཐུན་འགྱུར་གནང་མཁན། སེམས་ཤུགས་སྤྲོད་མཁན་ཡོངས་ཀྱི་བཀའ་དྲིན་རྗེས་སུ་དྲན་ཞིང་སྙིང་ལ་ཚོར་ཡོད། ད་བར་ང་ལ་བྱ་བ་གང་ཞིག་ལེགས་གྲུབ་བྱུང་ཡོད་པ་ནི་ཁྱེད་རྣམ་པའི་བྱམས་སེམས་དང་བརྩེ་བའི་འབྲས་བུ་ལས་བྱུང་པ་ཞིག་ཡིན།
༨: འདས་པའི་ལོ་ངོ་བཞི་ནི་མིག་རྡེབ་ཐེངས་ཤིག་ལ་ཕྱིན། ང་ཚོ་བྷེ་པཱ་ཐུ་རི་སྐྱེས་ཞི་མི་རྣམས་ནི་སོ་སོའི་སྤྱི་ཚོགས་དང༌། དགའ་ས་བཟང་ས་དག་གི་ཆེད་དུ་འགོ་ཁྲིད་དང་ཞུ་རྩོད་པ་བྱ་དགོས་པའི་སྐུལ་མ་བཏང་ཡོད། ང་ཚོ་རི་སྐྱེས་ཞི་མི་རྣམས་ནི་གཞན་གྱིས་བཅངས་པའི་རེ་བ་ལས་བརྒལ་དགོས་པ་དང༌། སྙིང་སྟོབས་ཅན་ཞིག་བྱེད་དགོས་པའི་སེམས་འགུལ་སྤེལ་ཡོད། བྷེ་པཱེ་ཐུ་ལ་ང་ཚོ་སེམས་པ་བཟང་པོ་བཟོ་དགོས་པ་དང༌། རང་གཞན་གཉིས་ཀ་ལ་གུ་ཡངས་ཀྱི་བསམ་པ་འཛིན་དགོས་པ་བརྗོད་བྱུང༌། དེ་རིང་འདི་ན། འདས་པའི་ལོ་ངོ་བཞིའི་རིང་གི་དགེ་བའི་བཤེས་གཉེན་དང་གྲོགས་པོ་གྲོགས་མོའི་མི་ཚོགས་ཤིག་གིས་བསྐོར་ཡོད། དེ་རིང་ང་ཚོ་འདི་ན་གུས་ཞབས་དང་གདེང་ཚོད་ཀྱིས་ཁེངས་ནས་ལངས་ཡོད། འདི་ནི་རྫོགས་མཚམས་ཤིག་མིན། འདི་འགོ་འཛུགས་ཤིག་ཡིན། མ་འོངས་བར། གལ་ཏེ་ཁྱེད་ཚོ་ནང་ནས་སུ་ཞིག་བོད་དུ་ཕེབས་འདོད་ཡོད་ཚེ། ངས་བྷེ་པེ་ཐུའི་གཙུག་ལག་སློབ་གྲྭའི་ཚོགས་མི་རྣམས་ལ་ཁང་མིག་ཞིག་ཉར་ངེས། ཕྱི་ལོ་ ༢༠༡༧ ལོའི་བསླབ་པ་མཐར་སོན་པ་རྣམས་ལ་བཀྲིས་བདེ་ལེགས་ཞུ། འབྱུང་འགྱུར་གྱི་བགྲོད་ལམ་ཁྲོད། སྙིང་སྟོབས་དང༌། ། འཇིགས་བྲལ། གུས་ཞབས་ངང་བསྐྱོད་ཅིག
༩: མཆན། ཁམས་སྡེ་དགེ་སྨན་ཤོད་ནས་ཡིན་པའི་སྒྱུ་རྩལ་བ་དང་ཁེ་ལས་པ་གྲོགས་མོ་ཟླ་བ་སྒྲོལ་མས་ཁོ་མོ་ཨ་རིའི་གཙུག་ལག་སློབ་གྲྭ་ནས་བསླབ་པ་མཐར་སོན་གྱི་མཛད་སྒོའི་ཐོག་སྤེལ་བའི་གཏམ་བཤད་ཆ་ཚང༌། གུས་མོས་ཡིག་རྒྱུགས་སྦྱོང་བཞིན་པའི་ཆུ་ཚོད་འགའ་ཞིག་བེད་སྤྱོད་བྱས་ནས་ཁོ་མོར་ཆེ་བསྟོད་དང་འཚམས་འདྲི། ཡང་ན་དབྱིན་ཡིག་མི་གོ་མཁན་དག་གི་ཆེད་དུ་བོད་བསྒྱུར་བྱས། ༢༣།༥།༢༠༡༧ ཉིན།
ཟླ་བ་སྒྲོལ་མ་ལགས་ཀྱིས་གཏོང་འཛིན་གནང་བཞིན་པའི་"མཁྱེན་ལི"ཞེས་པའི་དྲ་རྒྱ་www.khyenle.comལ་གཟིགས་ཞིབ་གནང་ན་གནས་ཚུལ་རྒྱས་པ་ཤེས་རྟོགས་ཐུབ། དྲ་རྒྱ་འདི་ནི་ཟླ་བ་སྒྲོལ་མ་ལགས་ཀྱིས་ལོ་གཅིག་གི་གོང་བོད་ཀྱི་ལག་བཟོ་ཐོན་རྫས་ཁྲོམ་རར་འདྲེན་ཐབས་ཀྱི་གསར་དུ་སྒོ་ཕྱེས་པའི་སྤྱི་གཉེར་ཁང་གི་དྲ་ཚིགས་རེད་འདུག་པ་བཅས།


text:
Terdzo-HUNG-033
པདྨ་གསང་བའི་ཐིག་ལེ་ལས། ཐུན་མོང་ཚེ་ཡི་དབང་བསྐུར་འཆི་མེད་གྲུབ་པའི་བཅུད་ལེན་
by རྗེ་དྲུང་ཕྲིན་ལས་བྱམས་པ་འབྱུང་གནས་ (Jedrung Trinle Jampa Jungne)
revealed by རྗེ་དྲུང་ཕྲིན་ལས་བྱམས་པ་འབྱུང་གནས་ (Jedrung Trinle Jampa Jungne)
in cycle པདྨ་གསང་བའི་ཐིག་ལེ་ (Pad+ma gsang ba'i thig le)
Volume 63 (ཧཱུྃ་) / Pages 953-960 / Folios 1a1 to 4b3
Tibetan Text
༄༅། །པདྨ་གསང་བའི་ཐིག་ལེ་ལས། ཐུན་མོང་ཚེ་ཡི་དབང་བསྐུར་འཆི་མེད་གྲུབ་པའི་བཅུད་ལེན་ཞེས་བྱ་བ་བཞུགས་སོ། ། ན་མོ་པདྨཱཀ་ར་ཡེ། དཀྱིལ་འཁོར་ཀུན་གྱི་ཁྱབ་པའི་བདག །འཆི་མེད་པདྨ་སམ་བྷ་ཝར། །སྒོ་གསུམ་གུས་པས་རབ་བཏུད་དེ། །ཚེ་ཡི་དབང་བསྐུར་འཇུག་བདེར་བསྡེབ། །འདི་ལ་གསུམ། སྦྱོར་དངོས་རྗེས་སོ། །དང་པོ་ནི། སྟེགས་བུའི་ཁར་མཎྜལ་ཚོམ་བུ་ལྷ་གྲངས་བཀོད་པའི་སྟེང་མཉྫིའི་ཁར་ཚེ་འབྲང་བུམ་གཟུགས་རྒྱན་སྤྲོས་ཅན། གཡས་གཡོན་དུ་ཐབས་ཤེས་ཀྱི་རྫས་ཚེ་རིལ། ཚེ་ཆང་། མདའ་དར། སྨན་རཀ་གཏོར་གསུམ། ཉེར་སྤྱོད། སྔོན་འགྲོའི་གཏོར་མ་སོགས་དགོས་པའི་ཡོ་བྱད་འདུ་བྱའོ། །དེ་ནས་འཆི་མེད་ཚེ་ཡི་ཕྲིན་ལས་བཏང་སྟེ། བཟླས་པའི་ཐོག་མར་ཛཔ྄་ཁང་དབྱེས་ལ། བདག་མདུན་ལྷ་ཡི་སྐུར་གསལ་བའི༔ སྙིང་དབུས་དག་པའི་སོགས་ཀྱིས་བདག་མདུན་སྒྲུབ་རྫས་རྣམས་དམིགས་བཟླས་ཀྱིས་ཁྱབ་པར་བྱས་ལ། རྩ་སྔགས་ཅི་འགྲུབ་བཟླ། བདག་མདུན་གཙོ་འཁོར་རྣམས་ཀྱི་སྐུ་ལས་ལྷ་མོ་མགྱོགས་མའི་སྤྲུལ་པ་ཉི་ཟེར་གྱི་རྡུལ་ལྟར་འཕྲོས་པས། རང་གཞན་གྱི་བླ་ཚེ་ཆད་ཉམས་ཡར་པ་ཐམས་ཅད་འོད་ཟེར་ཐིག་ལེ་ཁ་དོག་ལྔ་ལྡན་གྱི་རྣམ་པར་བསྡུས་ཏེ་བདག་གནས་སྒྲུབ་པའི་རྫས་ལ་ཐིམ་པར་བསམ་ལ། གཞུང་གསལ་ཚེ་འགུགས་ལན་གསུམ་སོགས་གྱེར་ཞིང་། སྟོང་ཚིགས་མཆོད་བསྟོད་འབུལ། རིག་པའི་མེ་ཏོག་དོར་ཞིང་སློབ་མ་འཇུག་པར་གནང་བར་ཞུ་བ་བཅས་སོང་ནས། གཉིས་པ་དངོས་གཞི་དབང་བསྐུར་བ་ལ། སློབ་མ་རྣམས་ལས་ཁྲུས་བྱ། བགེགས་གཏོར་བྱིན་གྱིས་བརླབས་ནས་ལས་བྱང་ལྟར་བགེགས་གཏོར་བཏང་ཞིང་སྲུང་འཁོར་བསྒོམ། གྲལ་དུ་འཁོད་དེ་སེམས་བསྐྱེད་གསལ་གདབ་སྤྱི་ལྟར་སོང་ནས་ཆོས་བཤད་ཀྱི་ཁྱད་པར། དེ་ཡང་ཇི་སྐད་དུ། སློབ་དཔོན་ངག་གི་དབང་ཕྱུག་གྲགས་པའི་ཞལ་སྔ་ནས། འཁོར་བར་སྲོག་ལས་གཅེས་པ་ནི། །འགའ་ཡང་ཡོད་པ་མ་ཡིན་ཏེ། །དེ་བས་མྱུར་དུ་ཐབས་མང་པོས། །འཆི་བ་བླུ་བ་ཡང་དག་བརྩམ། །ཞེས་གསུངས་པ་ལྟར། འཆི་བ་བླུ་བའི་ཐབས་མདོ་རྒྱུད་བསྟན་བཅོས་རྣམས་སུ་མཐའ་ཀླས་པར་གསུངས་པ་ལས། ད་ལམ་སྐབས་སུ་བབས་པ། དུས་གསུམ་ཀུན་མཁྱེན་མ་ཧཱ་གུ་རུའི་ཐུགས་ཏིག་པདྨ་ཟབ་པ་རྩ་བའི་རྒྱུད་དང་རྗེས་སུ་འབྲེལ་བའི་ཐུན་མོང་ཚེ་ཡི་དབང་བསྐུར་ཟབ་མོ་སྒྲུབ་པ་ལ་བདག་ཉིད་ཀྱིས་བགྱི་བར་འོས་པའི་རིམ་པ་རྣམས་སྔོན་དུ་ལེགས་པར་སོང་བ་ཡིན་པས། ཁྱེད་རྣམས་ཀྱི་བྱ་བའི་ཐོག་མར་འཆི་མེད་ཚེ་ཡི་དབང་བསྐུར་གསན་པའི་ཆེད་དུ་མཎྜལ། དེ་ལྟར་མཎྜལ་གྱིས་མཚམས་སྦྱར་ནས་བླ་མ་དང་གཉིས་སུ་མེད་པའི་སྐྱབས་ཡུལ་ནམ་མཁའ་གང་བར་བཞུགས་པའི་སྤྱན་སྔར་སྐྱབས་སུ་འགྲོ་བ་འདིའི་རྗེས་ཟློས། ན་མོ༔ གདོད་ནས་དག་པ་སོགས་ལན་གསུམ། ཡུལ་མཆོག་དེ་དག་གི་སྤྱན་སྔར་སྨོན་པ་དང་འཇུག་པའི་བདག་ཉིད་ཅན་གྱི་སེམས་བསྐྱེད་པ་འདིའི་རྗེས་ཟློས། ཧོ༔ མེད་བཞིན་སྣང་བ་སོགས་གསུམ། རྒྱུན་བཤགས་ཡན་ལག་བརྒྱད་པ་འདིའི་རྗེས་ཟློས། འཆི་མེད་ཚེ་ཡི་སོགས་ལན་གསུམ། ཁྱད་པར་འཆི་མེད་ཚེ་ཡི་དབང་བསྐུར་ཞུ་བའི་ཆེད་དུ་གསོལ་བ་འདེབས་པ་འདིའི་རྗེས་ཟློས། ཀྱེ་ཧོ༔ ཐུགས་རྗེའི་བདག་ཉིད་སློབ་དཔོན་གྱིས༔ བདག་ཅག་འཁོར་བ་ལས་སྒྲོལ་ཕྱིར༔ འཆི་མེད་ཚེ་ཡི་དཀྱིལ་འཁོར་དུ༔ མ་སྨིན་སྨིན་བྱེད་དབང་བསྐུར་སྩོལ༔ ལན་གསུམ། དེ་ནས་དབང་གི་གཞི་འགོད་པ་ཡེ་ཤེས་པ་དབབ་པ་ལ་དམིགས་པ་འདི་བཞིན་དུ་མཛོད། ལས་སྔགས་ཀྱིས་བསང་། སྭ་བྷཱ་ཝས་སྦྱང་། སྒོ་གསུམ་དངོས་འཛིན་མི་དམིགས་པར། །སློབ་མ་དཔལ་ཆེན་ཧེ་རུ་ཀ༔ རྟ་མཆོག་རྒྱལ་པོར་གསལ་བ་ཡི༔ སྙིང་གར་ཆུ་སྐྱེས་ཉི་ཟླའི་དབུས༔ འཆི་མེད་ཡེ་ཤེས་ཚེ་དཔག་མེད༔ དེ་ཡི་ཐུགས་ཀར་མཁའ་འགྲོ་མ༔ གསང་བ་ཡེ་ཤེས་དམར་གསལ་མདངས༔ ཌཱ་རུ་དཀྲོལ་ཞིང་ཐོད་ཆང་བསྣམས༔ འོད་དམར་ཞགས་པས་བསྐོར་བ་ཡི༔ གསང་བར་གཡུང་དྲུང་རིས་དམར་པོ༔ གཡོན་ཕྱོགས་དྲག་ཏུ་འཁོར་བ་ལས༔ མཁའ་འགྲོ་བདེ་བའི་གར་དང་སྒྲས༔ སྲས་བཅས་རྒྱལ་རྣམས་དབང་མེད་བཀུག༔ སློབ་མའི་ལུས་ལ་ཐིམ་པར་བསམ༔ སྤྲོ་ན་བྱིན་འབེབ་དབྱངས་དང་བཅས་གྱེར་ལ། སྔགས་མཐར། སཏྭམ་བྷ་ཡ་སཏྭམ་བྷ་ཡ། ར་ར་ར་ར། ཙཱ་ལ་ཡ་ཙཱ་ལ་ཡ། ཧྲིཾ་ཧྲིཾ། ཕེཾ་ཕེཾ། ཧཱུྃ་ཨཱཿཧ་ཛྷཻཾཿ ཞེས་རོལ་མོའི་སྒྲ་དང་བཅས་ཏེ་བྱིན་དབབ། ཏིཥྛ་བཛྲཿ ཞེས་རྡོ་རྗེ་མེ་ཏོག་དང་བཅས་སྤྱི་བོར་བཞག་སྟེ་བརྟན་པར་བྱ། དངོས་གཞི་དབང་བསྐུར་བ་ལ་ཐོག་མར་ཚེ་བཅུད་འགུགས་པའི་སླད་དུ་དམིགས་པ་འདི་བཞིན་དུ་མཛོད་ཅིག །བདག་མདུན་དཀྱིལ་འཁོར་གྱི་ལྷ་ཚོགས་རྣམས་ཀྱི་ཐུགས་ཀ་ནས་འོད་ཟེར་ལྕགས་ཀྱུའི་དབྱིབས་ཅན་དང་། ལྷ་མོ་མགྱོགས་མའི་སྤྲུལ་པ་ཉི་ཟེར་གྱི་རྡུལ་འཁྲིགས་པ་ལྟར་སྟོང་གསུམ་ཕྱོགས་བཅུའི་འཇིག་རྟེན་གྱི་ཁམས་གང་བར་འཕྲོས་པས། ས་ཆུ་མེ་རླུང་སོགས་འབྱུང་བ་ཆེན་པོ་བཞིའི་བཅུད་དྭངས་མ། ནང་བཅུད་ཀྱི་སེམས་ཅན་ཕྱོགས་སྐྱོང་རྒྱལ་ཆེན་ཚངས་པ་བརྒྱ་བྱིན་འཁོར་ལོས་བསྒྱུར་བའི་རྒྱལ་པོ་སོགས་ཀྱི་ཚེ་དང་བསོད་ནམས། དཔལ་དང་བཀྲག་མདངས་གཟི་བརྗིད། དྲང་སྲོང་རིག་འཛིན་ཚེ་ལ་དབང་བ་རྣམས་ཀྱི་མཐུ་སྟོབས་ནུས་པ་ཚེ་ཡི་དངོས་གྲུབ། འཕགས་ཚོགས་འཇིག་རྟེན་ལས་འདས་པ་སངས་རྒྱས་བྱང་སེམས། ཉན་ཐོས་རང་རྒྱལ་རྣམས་ཀྱི་ཚེ་ཡི་བྱིན་རླབས། ཁྱད་པར་བསྒྲུབ་བྱ་རྣམས་ཀྱི་བླ་ཚེ་ཡར་པ། འཐོར་བ། བྱད་མ་གདོན་བགེགས་འབྱུང་པོས་བརྐུས་ཕྲོགས་ཁྱེར་པ་ཐམས་ཅད་དྭངས་མའི་ཐིག་ལེ་འོད་ཟེར་ཁ་དོག་སྣ་ཚོགས། སྲོག་རྟེན་ཨ་ནྲྀ་ཧཱུྃ་གསུམ་གྱི་རྣམ་པ་དཔག་ཏུ་མེད་པར་སྤྱན་དྲངས་ཏེ་མདུན་བསྐྱེད་སྒྲུབ་རྫས་རྣམས་ལ་སིབ་སིབ་ཐིམ་པས། གྲུབ་པའི་དངུལ་ཆུ་བཞིན་དུ་དགེ་ལེགས་དཔལ་ཡོན་གྱི་སྣང་བ་མཆོག་ཏུ་འབར་བའི་དྭངས་མ་ཐིག་ལེ་ཆེན་པོར་གྱུར་པར་བསམ་ལ་ཚེ་འགུགས་དབྱངས་དང་བཅས་ཏེ་གྱེར། དེ་ནས་ཚེ་ཡི་འབྲང་རྒྱས་འདི་ཉིད་སྣོད་བཅུད་ཡོངས་རྫོགས་རབ་འབྱམས་ཚེ་ལྷའི་དཀྱིལ་འཁོར་ཆེན་པོར་གསལ་བ་ཁྱེད་རང་རྣམས་ཀྱི་སྤྱི་བོར་བཞག་པས། ལྷ་ཚོགས་རྣམས་ཀྱི་གནས་གསུམ་དང་གཙོ་བོའི་ཕྱག་མཚན་ཚེ་བུམ་དང་གསང་བའི་སྦྱོར་མཚམས་ནས་འཆི་མེད་ཡེ་ཤེས་ཀྱི་བདུད་རྩིའི་རྒྱུན་དཔག་ཏུ་མེད་པ་བབས། ཁྱེད་རང་གི་ལུས་ཀྱི་ནང་ཐམས་ཅད་གང་། དབང་བཞིའི་རིམ་པ་ཐོད་རྒལ་དུ་ཐོབ། སྐུ་གསུང་ཐུགས་ཡེ་ཤེས་རྡོ་རྗེའི་ཚེ་ཡི་དངོས་གྲུབ་ཐམས་ཅད་ཐོབ་པའི་མོས་པ་མཛོད་ཅིག །ཨོཾ༔ མི་འགྱུར་སྙིང་པོ་འོད་གསལ་བ༔ རྡོ་རྗེའི་རང་བཞིན་འཕོ་འགྱུར་བྲལ༔ ལྷར་སྣང་ཡེ་ཤེས་ཕྱག་རྒྱ་ཆེ༔ སྐུ་གསུང་ཐུགས་ཀྱི་དབང་བསྐུར་རོ༔ ཀཱ་ཡ་ཝཱ་ཀ་ཙིཏྟ་ཨ་བྷི་ཥིཉྩ་ཧཱུྃ༔ ཞེས་སྤྱི་བོར་བཞག་ཅིང་དབང་བསྐུར། ལག་གཡས་སུ་ཐབས་ཀྱི་རྫས་ཚེ་ཡི་རིལ་བུ་བྱིན་པ་མྱང་པས་བདེ་ཆེན་རྡོ་རྗེའི་ཚེ་ལ་མངའ་བརྙེས་པའི་མོས་པ་མཛོད་ཅིག །ཨོཾ༔ བཀྲ་ཤིས་སྙིང་པོ་ཚེ་ཡི་དངོས༔ རྟག་པ་དམ་པ་རྡོ་རྗེའི་སྲོག༔ གྲུབ་པའི་བཅུད་ལེན་འཆི་མེད་དབྱིག༔ མྱང་པས་ཡེ་ཤེས་མཆོག་ཐོབ་བསམ༔ ཨོཾ་བཛྲ་ཨཱ་ཡུ་ཥེ་སིདྡྷི་ཕ་ལ་ཧཱུྃ༔ ལག་གཡོན་དུ་ཤེས་རབ་ཀྱི་རྫས་ཚེ་ཡི་བདུད་རྩི་བྱིན་པ་ལ་བརྟེན། རྣམ་ཀུན་མཆོག་ལྡན་ཡེ་ཤེས་ཆེན་པོའི་ཚེ་ལ་མངའ་བརྙེས་པའི་མོས་པ་མཛོད་ཅིག །ཨོཾ༔ བཀྲ་ཤིས་སྙིང་པོ་སོགས་ནས། སིདྡྷི་ཕ་ལ་ཧཱུྃ༔ དེ་ལྟར་ལུས་ཀྱི་ནང་ཐམས་ཅད་འཆི་མེད་ཚེ་ཡི་བདུད་རྩིས་གང་བ་དྭངས་མའི་དྭངས་མ་ཐམས་ཅད་ཁྱེད་རང་རྟ་མགྲིན་དུ་གསལ་བའི་སྙིང་གར་ཧཱུྃ་གི་ཁོག་པར་ནྲྀ་ཡིག་ཨས་མཚན་པ་ལ་ཐིམ་པས་འཆི་མེད་རྡོ་རྗེའི་སྲོག་འགྲུབ། ཚེ་རྟེན་དེ་ཉིད་ཡི་གེ་ཧཱུྃ་ཁ་སྦྱོར་གྱི་རྒྱས་བཏབ་པས་གཞོམ་ཞིག་འཕོ་འགྱུར་དང་བྲལ་བའི་རྡོ་རྗེའི་ཚེ་ཐོབ་པའི་མོས་པ་མཛོད་ཅིག །ཨ༔ འབྱུང་ལྔའི་ཁམས་ནས་ཡར་པའི་ཚེ༔ ཡུམ་ལྔའི་ཀློང་དུ་ཕྱག་རྒྱས་བཏབ༔ འཕོ་འགྱུར་མེད་པ་རྡོ་རྗེའི་ཚེ༔ གཞོམ་མེད་ཀློང་དུ་ཨ་ཏི་ཧོ༔ ཞེས་མདའ་དར་སྤྱི་བོར་རྒྱ་གྲམ་དུ་བཞག་ཅིང་རྒྱས་གདབ། དེ་ལྟར་འཆི་མེད་ཚེ་ཡི་དབང་བསྐུར་ཡོངས་སུ་རྫོགས་པ་ལ་ནམ་མཁའ་གང་བའི་རྩ་གསུམ་རྒྱལ་བ་རབ་འབྱམས་ཀྱིས་ཤིས་པ་བརྗོད་པས་མངའ་གསོལ་བའི་མོས་མཛོད་ཅིག །ཅེས་བརྗོད་ལ། དཀོན་མཆོག་གསུམ་གྱི་བཀྲ་ཤིས་སོགས་བརྗོད། རྗེས་ཀྱི་རིམ་པ་ལ། དམ་ཚིག་ཁས་བླང་། གཏང་རག་འབུལ་བ། དགེ་བ་བསྔོ་བ་སོགས་སྤྱི་ལྟར་བྱས་པས་འགྲུབ་བོ། །ཞེས་པའང་ཉེར་མཁོའི་ཡན་ལག་ཏུ་བདུད་འཇོམས་ནམ་མཁའི་རྡོ་རྗེས་བྲིས་པ་འགྲོ་ཀུན་འཆི་བའི་འཇིགས་པ་ལས་མྱུར་དུ་གྲོལ་བའི་རྒྱུར་གྱུར་ཅིག །སརྦ་མངྒ་ལཾ།། །།


text:
ཉེ་ཆར། ཧོང་ཀོང་གི་གློག་བརྙན་འཁྲབ་སྟོན་པ་གྲགས་ཅན་ཀྲིའུ་རོང་ཧྥ་ཡིས་ལོ་ངོ་བཞི་བཅུའི་རིང་དུ་གློག་བརྙན་ལས་རིགས་ཁྲོད་ནས་བསགས་པའི་ཧོང་ཀོང་སྒོར་དུང་ཕྱུར་༥༦(རྒྱ་ནག་གི་མི་དམངས་སྒོར་ཕལཆེར་དུང་ཕྱུར་༤༩)ཡོད་པ་རྣམས་གཞན་ཕན་དགེ་རྩ་ཚོགས་པར་ཞལ་འདེབས་སུ་འབུལ་རྒྱུ་ཡིན་སྐོར་བརྗོད་འདུག དེ་ཡང་། ཧོང་ཀོང་གི་ཇེ་ནེ་སྐར་ཚོགས་(jayne Stars)ཞེས་པའི་གློག་བརྙན་དྲ་ཚིགས་ཁང་ཞིག་གིས་ཀྲིའུ་རོང་ཧྥ་ལ་བཅར་འདྲི་བྱེད་སྐབས། ཁོས་རང་གི་རྒྱུ་ནོར་ཞལ་འདེབས་གནང་འཆར་ཡོད་པའི་སྐོར་ནས་འདི་ལྟར་བརྗོད་དོན། སྒོར་མོ་ནི་ང་རང་གི་མ་རེད། ངས་གནས་སྐབས་རིང་དེ་ལ་བདག་པོ་བྱེད་ཀྱི་ཡོད་པ་ཙམ་ཡིན། ཞེས་བརྗོད་འདུག
དེ་ཡང་། ཀྲིའུ་རོང་ཧྥ་དང་ཀོ་ཧྥི་ཁྲིན་རྣམ་གཉིས་ཀྱིས་གཙོ་འཁྲབ་བྱས་པའི་༢༠༡༨ལོའི་གློག་བརྙན་གསར་པ་ >《无双》ཅེས་པ་འགྲེམས་སྤེལ་བྱས་རྗེས། རྒྱ་ནག་ནང་ཁུལ་ནས་ཚད་མཐོ་བའི་ལྟ་མཁན་བྱུང་བར་མ་ཟད། ཚ་ཚ་འུར་འུར་གྱིས་དེ་ལ་གླེང་སློང་དང་གདེངས་འཇོག་ཀྱང་གནང་། ཉེ་ཆར་ཁོས་གློག་བརྙན་དེ་དང་འབྲེལ་བའི་བརྒྱུད་ལམ་ཁག་གི་བཅར་འདྲི་དང་ལེན་བྱེད་སྐབས། ཁོས་རང་ཉིད་ལ་ཡོད་པའི་ཧོང་ཀོང་སྒོར་དུང་ཕྱུར་༥༦ཡོད་པ་རྣམས་གཞན་ཕན་དགེ་རྩ་ཚོགས་པར་ཞལ་འདེབས་སུ་འབུལ་རྒྱུ་ཡིན་སྐོར་བརྗོད་འདུག ༢༠༡༨ལོའི་གློག་བརྙན་གསར་པ་ >《无双》ཅེས་པ་དེའི་ནང་དུ། ཀྲིའུ་རོང་ཧྥ་ཡིས་རི་མོ་བ་ཞིག་འཁྲབ་སྟེ་མི་གཤིས་སྣ་ཚོགས་ཤིག་ཕྱིར་མངོན་པར་བྱས་འདུག དཔེར་ན། མགྲོན་པོར་སྣེ་ལེན་བྱེད་སྐབས། བག་ལྷོད་དང་འཛུམ་ཤིག་གེར་གནས་པའི་ཚོང་པ་བརྗིད་ཉམས་ལྡན་པ་ཞིག་གི་རང་གཤིས་བསྟན་ཡོད་པ་དང་། དགྲ་བོར་ཁ་གཏད་བྱེད་སྐབས། བྱམས་དང་སྙིང་རྗེ་མེད་པའི་གཏུམ་དྲག་གི་ལག་དམར་པ་ཞིག་གི་རང་གཤིས་བསྟན་ཡོད། གྲོགས་དང་འབྲེལ་འདྲིས་བྱེད་སྐབས། རང་ནུས་ཅི་ལྕོགས་དང་བསམ་པ་རྣམ་དག་གིས་གྲོགས་པོར་རོགས་རམ་བྱེད་མཁན་ཞིག་གི་རང་གཤིས་བསྟན་ཡོད། མདོར་ན། གློག་བརྙན་དེའི་ནང་དུ་ཁོས་རི་མོ་བ་ཞིག་འཁྲབ་སྟེ། རི་མོ་བ་དེའི་གཤིས་ཀ་སྣ་ཚོགས་པ་ཞིག་དང་ཁྱད་དུ་འཕགས་པ་ཞིག་ཕྱིར་མངོན་པར་བྱས་འདུག
ཀྲིའུ་རོང་ཧྥ་ཡིས་ལོ་ངོ་བཞི་བཅུའི་རིང་དུ་གློག་བརྙན་ལས་རིགས་ཁྲོད་ནས་མི་ཚེ་སྐྱེལ་ཡོད་ལ། གློག་བརྙན་ཡང་མང་པོ་ཞིག་འཁྲབ་སྟོན་བྱས་ཡོད། དཔེར་ན།  >དང་།  >  >  >སོགས་གློག་བརྙན་ཉི་ཤུ་ལྷག་འཁྲབ་སྟེ་མི་མང་པོ་ཞིག་གི་སེམས་སུ་བག་ཆགས་ཟབ་མོ་ཞིག་བཞག་ཡོད་པར་མ་ཟད། དགའ་བསུའང་ཆེན་པོ་ཐོབ་ཡོད།
ཀྲིའུ་རོང་ཧྥ་ཡིས་ལོ་ངོ་བཅུ་ཕྲག་ཁ་ཤས་ལ་འབད་པ་བྱས་ཏེ་རྒྱུ་ནོར་ཕུན་སུམ་ཚོགས་པ་ཞིག་བསགས་ཡོད་སྟབས། མི་རྣམས་ཀྱིས་ཁོས་ཧ་ཅང་རྒྱས་སྤྲོས་དང་ལོངས་སྤྱོད་ཕུན་སུམ་ཚོགས་པའི་འཚོ་བ་ཞིག་སྐྱེལ་བར་འདོད་ཀྱི་ཡོད། འོན་ཀྱང་། ཁོས་འདི་ལྟར་བརྗོད་ཀྱི་ཡོད་དེ། ངའི་དམིག་ཡུལ་ནི་བདེ་སྐྱིད་ལྡན་པའི་མི་དཀྱུས་མ་ཞིག་བྱེད་རྒྱུ་དེ་ཡིན། སྒོར་མོ་ག་ཚོད་ཅིག་གསོག་མིན་ནི་འཚོ་བའི་ཁྲོད་ནས་ཆེས་དཀའ་བའི་ལས་ཀ་དེ་མིན་པར། སེམས་བག་ཕེབས་པོར་གནས་ཏེ། བདེ་སྐྱིད་ལྡན་པའི་འཚོ་བ་དཀྱུས་མ་ཞིག་ཇི་ལྟར་རོལ་རྒྱུ་ནི་འཚོ་བའི་ཁྲོད་ཀྱི་གལ་འགངས་ཆེ་བའི་ལས་དོན་ཞིག་ཡིན། ཞེས་བརྗོད་དེ་འཚོ་བར་བཟུང་བའི་ཁོའི་ལྟ་ཚུལ་དེ་གསལ་པོར་བརྗོད་ཡོད། དེ་ནས། ཁོས་རང་གི་རྒྱུ་ནོར་རྣམས་ཞལ་འདེབས་གནང་དོན་གྱི་ཐད་ནས་བརྗོད་དོན། སྒོར་མོ་ནི་ང་རང་གི་མ་རེད། ངས་གནས་སྐབས་རིང་དེ་ལ་བདག་པོ་བྱེད་ཀྱི་ཡོད་པ་ཙམ་ཡིན། ཞེས་བརྗོད་ཀྱི་ཡོད་པ་དང་། ཧོང་ཀོང་སྒོར་དུང་ཕྱུར་༥༦རྣམས་གཞན་ཕན་དགེ་རྩ་ཚོགས་པར་ཞལ་འདེབས་འབུལ་བའི་ཐད་ནས། ཁོ་རང་གི་ཆུང་མ་ཁྲིན་ཧེ་ལན་གྱིས་ཀྱང་རྒྱབ་སྐྱོར་ཆེན་པོ་བྱེད་ཀྱི་འདུག ཁོ་བཟའ་ཟླ་གཉིས་ལ་བྱིས་པ་མེད་ཀྱང་། བརྩེ་བ་ནི་རོགས་རམ་མཁོ་བའི་མི་ལ་གནང་གི་ཡིན། ཞེས་ཁོ་གཉིས་ཀྱིས་བརྗོད་ཀྱི་འདུག
ཀྲིའུ་རོང་ཧྥ་ནི་མི་བསྲི་ཚགས་ཅན་ཞིག་ཡིན་པར་བརྗོད་ཅིང་། ཁོ་རང་ཟ་ཁང་དུ་སོང་སྟེ་ཟ་མ་ཟ་སྐབས། གལ་ཏེ་ཟ་མ་ལྷག་ཚེ་ཁུག་མར་འཇོག་ཏུ་བཅུག་སྟེ་ཁྱིམ་དུ་ཁྱེར་ཡོང་གི་ཡོད་པ་དང་། ཁྱིམ་གྱི་ཅ་ལག་རྣམས་ཀྱང་རྫིག་པོ་དེ་འདྲ་མིན་ཞིང་། ཐ་ན་ལོ་ངོ་བཅུའི་གོང་གི་བརྙན་འཕྲིན་ཞིག་ད་ལྟའང་སྤྱོད་ཀྱིན་ཡོད་པ་འདྲ། ནམ་རྒྱུན་ཁོ་རང་ཚོང་ཁང་དུ་འགྲོ་སྐབས། ངས་མི་གཞན་གྱི་ཆེད་དུ་ལྭ་བ་གོན་གྱི་མེད། ལྭ་བ་གང་ཞིག་རང་ཉིད་ལ་བདེ་ན་འགྲིག་གི་ཡོད། ཅེས་བརྗོད་ཀྱིན་ཡོད་ཅིང་། ད་དུང་ཁོས་ནོ་ཁེ་ཡའི་ཁ་པར་ཞིག་ལོ་བཅུ་བདུན་ལ་བཟུང་ཞིང་། ལོ་གཉིས་གོང་ནས་ཁ་པར་དེ་རྙིང་པ་ཆགས་ཏེ་འཕྲོ་བརླག་ཏུ་ཕྱིན་སྟབས། གཞི་ནས་ཁ་པར་གསར་པ་ཞིག་ཉོས།
གཞན་ཡང་། ཁོ་རང་གི་ཆུང་མས་བརྗོད་པ་ལྟར། ཀྲིའུ་རོང་ཧྥ་ཡིས་ཟླ་བ་རེར་ཧོང་ཀོང་སྒོར་༨༠༠མ་གཏོགས་བེད་སྤྱོད་བྱེད་ཀྱི་མེད་སྐོར་ཡང་བརྗོད། ཁོ་རང་ནམ་རྒྱུན་འགྲོ་འོང་བྱེད་སྐབས། ས་འོག་ལྕགས་ལམ་དང་སྤྱི་སྤྱོད་རླངས་འཁོར་ལ་བསྡད་དེ་འགྲོ་བཞིན་ཡོད་པས། མི་རྣམས་ཀྱིས་འདི་ལྟར་བཤད་ཀྱིན་ཡོད། མི་སྣ་སྐད་གྲགས་ཅན་ཚོར་ཐུག་འདོད་ཚེ། ཚོང་ཁང་རྫིག་པོ་སོགས་སུ་འགྲོ་དགོས། ཀྲིའུ་རོང་ཧྥ་ལ་ཐུག་འདོད་ཚེ། ས་འོག་ལྕགས་ལམ་དང་སྤྱི་སྤྱོད་རླངས་འཁོར་འབབ་ཚུགས། ཚོད་མ་ཁྲོམ་ར་བཅས་སུ་འགྲོ་དགོས། ཞེས་པའི་བཤད་རྒྱུན་ཞིག་དར་ཡོད་འདུག
ཀྲིའུ་རོང་ཧྥ་ཡིས་རང་ཉིད་ལ་ཁོམ་ལོང་ཞིག་བྱུང་ཚེ། དུས་ཚོད་དེ་ཕྱིའི་དངོས་པོའི་ལོངས་སྤྱོད་ཀྱི་ཕྱོགས་སུ་མི་གཏོང་བར། འཆམ་འཆམ་དུ་འགྲོ་བ་དང་། ཡང་ན་རི་འགོར་འཛེག་གི་ཡོད། གལ་ཏེ་ལམ་བར་ནས་མི་ལ་ཐུག་སྟེ་མཉམ་དུ་པར་ལེན་དགོས་པའི་རེ་བ་བྱེད་ཚེ། དང་ལེན་མི་བྱེད་པའི་རྣམ་འགྱུར་ཅི་ཡང་མི་སྟོན་པར་དགའ་ཞིང་སྤྲོ་བའི་ངང་ནས་ལྷན་དུ་པར་ལེན་གྱི་འདུག